qundao/data-zh-poetry huggingface dataset:
西地锦
作者：范受益
朝代：明
体裁：曲

一从周家边配。不知音信何如。若还果作他乡鬼。方可营搆他妻。
西地锦
作者：范受益
朝代：明
体裁：曲

生上：天恩大布均瞻仰。喜一身幸脱罗网。
解三酲
作者：范受益
朝代：明
体裁：曲

你虚飘飘把文书填写。实柸柸指望他做浑家。眼睁睁陷他牢中坐。痛煞煞把他配在天涯。犹兀自喜孜孜赏着张解。教他打死。直待要惨刻刻行凶。害了周秀才。非是我埋冤你。这都是那无情张解。错报奴家。
赏宫花
作者：范受益
朝代：明
体裁：曲

家贫势孤。只有夫和妇。筑堤官差紧。缺少钞支吾。求人须求大丈夫。救人须救急时无。
赏宫花
作者：范受益
朝代：明
体裁：曲

旦扯小生上：不合闹炒。把君家书院扰见介：大人。小儿不合伤犯令郎。。念儿年幼小。有罪望相饶。末：非干令郎之事。旦：自是村童无礼义。非干富室小儿骄丑小生相打介。
赏宫花
作者：范受益
朝代：明
体裁：曲

旦：主人家。勤教道。一会间打骂数遭。他那里汪汪垂泪。犹兀自道他虚骄。丑小生科：你多言聒噪。可知道与人争较。你在人门下。须当要做小。末：莫教令郎做小。旦：若无渔父引。怎得见波涛。
赏宫花
作者：范受益
朝代：明
体裁：曲

末：你孩儿真可教我那畜生。。因怪他读书易晓。指丑介：况又是为人之道。尚兀自与他厮闹。是你欺他幼小。懒读书将他聒噪。你在学堂内。如何比富豪朋友当择其善。。如何鱼水不相交。
赏宫花
作者：范受益
朝代：明
体裁：曲

末：文章教尔曹。须当择友交。有人来就学。不肯好相交。只把家私来比并。不思量惟有读书高。
醉太平
作者：范受益
朝代：明
体裁：曲

何须叹息。算从古圣贤。都经灾厄。箪瓢陋巷。那颜子未有忧色。思昔。绝粮陈蔡自弦歌。那夫子几曾忧戚。读书守道。他日自然荣贵赫奕。
醉太平
作者：范受益
朝代：明
体裁：曲

生：然则。家徒四壁。论安贫乐道。吾岂不识。争奈衡门挂席。家空更无担石。悽恻。几番空甑暗生尘。这光景怎生挨得。空有五车书籍。不能勾救半霎时贫窘相迫。
金落索
作者：范受益
朝代：明
体裁：曲

说起真可怜。那有孩儿不识亲爹面。自别后二十年。略略彷些仪容。说与孩儿看。身材小更短。瘦容颜。白净脸微须。一双清秀眼他平昔在家呵。。宽衣博带。做个儒生扮。只怕流落他乡不似前。堪怜。念爹行不在。孩儿不识。使娘难言。
销金帐
作者：范受益
朝代：明
体裁：曲

旦：一来到此。生叫介旦：听得呻吟响。是何人遭拷棒。末丑打生哭叫介旦：听得这般声音。好似儿夫模样。一棒打着。使奴一寸断肠。押狱哥开门。丑：什么人。好大胆。在此叫开门。这是严禁所在。不许閒人进来旦：天呵。。直恁关防。到此还遭拦挡。生：好疼。可怜。旦：听得一声痛苦。使奴一点痛肠。
销金帐
作者：范受益
朝代：明
体裁：曲

旦：监牢念取。权把门开放。可容奴见夫主行。一旦死别生离。怎生撇漾。容奴话别。略到那厢。你若哀矜。使奴霎时相向。这的便是你的恩德怎忘。
销金帐
作者：范受益
朝代：明
体裁：曲

终朝受馁。自觉神魂荡。生求放丑打介：强扶抬。又遭几棒。若还果去杀人。果是不良。甘心受死。也不怨拷棒天呵。。既恁苍苍。怎不鉴良民冤枉。那些个作恶降殃。作善降祥。
锁南枝
作者：范受益
朝代：明
体裁：曲

封丘县百姓家。外：你丈夫叫甚么名字。旦：周羽媳妇投词下。外：你丈夫与黄德有甚冤仇。旦：平日与黄德有甚事争差。外：这尸首在那里来的。旦：不知谁把尸骸撇下。外：撇下后来怎么。旦：诬告官司不容夫回话。外：既将尸首陷你丈夫。那官府怎么问。旦：官不审都向他。把杀人罪案定下。外：人命重情。你丈夫怎么就认了。旦：一时被拷打。屈招是虚假。外：既招定了。你又来诉什么。旦：正为刚刀虽快。不斩无罪之人。冤屈事难甘罢。外：这事情已经县家问明。难道他问枉了你。旦：下苦情。难上达。便做日月明。照不到覆盆下。
锁南枝
作者：范受益
朝代：明
体裁：曲

张员外太不仁。无端把我夫丧身。逼奴强为婚。宁死不依允。今割破。两放心。待儿长成。说与报冤恨。
锦堂月
作者：范受益
朝代：明
体裁：曲

命蹇时乖。萍踪梗迹。多蒙大恩提携。此身生还。没齿怎忘恩义。便待要结草衔环。更未卜何时重会。合：分别去。冷落书斋。朝夕与谁相对。
锦堂月
作者：范受益
朝代：明
体裁：曲

外：应知。数载蜗居。相看淡薄。斯文彼此相会。契合情投。临岐怎忍分袂。但愿你早到家园。亲骨肉仍同欢会合前。
长污歌
作者：范受益
朝代：明
体裁：曲

净上：多想那佳人。今朝一定为姻契。
雁过声
作者：范受益
朝代：明
体裁：曲

旦：何必恁过忧。也不将伊僝僽。生：教我把甚么还他。旦：两锭银我自旋补还凑。生：本利算来。就该四锭了。旦：前日张员外也曾说来。生：说甚么。旦：他道利钱并不收。生：自古道吃酒图醉。放债图利。那有不要利钱的旦：他是财主家。。终不然将虚言相诱。生：倘不依前言如何。旦：那其间只得告求。生：终不然下礼与他旦：事出无奈。。正是路当险处难回避。事到头来不自由。
雁过声
作者：范受益
朝代：明
体裁：曲

生：思之这一筹。朝夕为此耽生受不要说两锭钱。。我身衣口食尚且不能勾。许多钱终不得干休。旦：那有干休之理。生：他来索钱。教我如何措手。旦：转几个限期就是了。生：也不会思前算后你只说转限呵。。过了一日又添一日利。旦：官人。今朝有酒今朝醉。生早难道明日愁来明日愁。
雁过沙
作者：范受益
朝代：明
体裁：曲

儿夫丧天涯。做不得孟姜女千里送寒衣。没盘缠取他骸骨归。有何颜更随别人去。受饥寒只为全节义。这两锭生钱权且放迟净。
雁过沙
作者：范受益
朝代：明
体裁：曲

见你哭啼啼。不由人也伤悲。你一身在此无倚依。不如寄迹吾家里。这两锭生钱方可放迟。
集贤宾
作者：范受益
朝代：明
体裁：曲

临鸾任取红脸消。管甚么粉悴脂憔。断送我儿夫。只为奴一貌。配千里。只为秋水多娇。魂消梦杳。隔万山。只为眉山生得恁巧。人去远。眼中人。只为镜中人好。
集贤宾
作者：范受益
朝代：明
体裁：曲

旦：奴闻院君贤惠。也将言苦谏多时。只为花容恁遭际。今割破从此分离。难提怎语。怨只怨我儿夫做鬼。苦只苦我孩儿无倚。合：伤心处。提起旧恨新愁。多少泪滴。
集贤宾
作者：范受益
朝代：明
体裁：曲

老旦：娘儿两口难度时。少不得忍饿耽饥。这都是我儿夫相连累。你凄凉便是我的孤悽。休疑虑。我有钗儿与你权充口食。念你贫别无他意合前。
霸陵桥
作者：范受益
朝代：明
体裁：曲

七个月在娘怀抱间。早没了亲爹。却教娘受孤单。有谁与孩儿做主。只得告取苍天。我亲的只有孩儿在眼前。念你是周家骨血。异日继祖宗香烟嗏。。愿你容易长。容易养。休忘了四不知荆娘愿。
青玉案
作者：范受益
朝代：明
体裁：曲

旦上：奇花不得东君力。深院无人与栽植。嫩脸娇姿甘岑寂。凄凉寥落。等閒虚度。两泪时频滴。
青香儿
作者：范受益
朝代：明
体裁：曲

净上：周娘子仪容绝妙。见了他皮肤发燥。张千昨日去索钱。缘何更无消耗。
青香儿
作者：范受益
朝代：明
体裁：曲

末上：终日与人寻闹。说着这般堪笑。他们守节甚青标。东人枉自焦躁。
风马儿
作者：范受益
朝代：明
体裁：曲

旦上：玉碎香消镜台荒。绿云缭乱懒梳妆。十二年来无倚傍。孤儿寡妇。苦志傲冰霜。
风马儿
作者：范受益
朝代：明
体裁：曲

月冷萱堂夜迢迢。感风木。动悲号。父骨何处沙场草。从离娘怀抱。恨无由得报劬劳。
香柳娘
作者：范受益
朝代：明
体裁：曲

你一身杻械。你一身杻械。开眼觑着你头怎抬。掤扒吊拷如何挨。我无钱计嘱。我无钱计嘱。要见你怎生来我和你。饥寒共守七八载。今日你做囚徒。我不得同受狼狈。合：叹一家破败。叹一家破败。骨肉何年再谐。伤心垂泪。
香柳娘
作者：范受益
朝代：明
体裁：曲

外：你刺血写经。刺血写经。欢喜敬承三宝。缘何未写先有悽惶貌。看出家人做作。看出家人做作。只合散诞与逍遥。这般哭号陶。若惜疼怕痛。若惜疼怕痛。别作生涯计较。何须苦恼。
香柳娘
作者：范受益
朝代：明
体裁：曲

开封府住居。开封府住居。外：你父亲离家几时了。小生：离家二十年了。外：姓甚名谁。小生：周羽姓名。维翰是表。外：为甚事到此。小生：被人陷害。被人陷害。母亲泣别时我小子呵。。七个月娘怀里。外：后来怎么小生：别后生下小子呵。。教读书应举。教读书应举。弃官寻父亲。都是母亲教道。
香柳娘
作者：范受益
朝代：明
体裁：曲

旦：你吃人妆配。你吃人妆配。衔冤负屈无甚罪。拜介：望乞监牢相担待。把绳索放解。把绳索放解。一口饭略救饥馁。你若抵死不容。要救我儿夫。奴身当代合前。
香柳娘
作者：范受益
朝代：明
体裁：曲

末丑：看他们说拜。看他们说拜。夫妻两口真可哀李大哥。不要说我和你。。便是铁心肠见了愁无奈。略宽伊半晌。略宽伊半晌。把绳索权放开。若还果有衔冤债。何不到官司去伸诉来。生旦拜介合：谢监牢悯哉。谢监牢悯哉。骨肉一朝通泰。感恩难载。
香柳娘
作者：范受益
朝代：明
体裁：曲

生：我今番押解。我今番押解。好歹去云阳市上做死尸骸妻呵。。担搁你孤身谁倚赖。我向黄泉瞑目。我向黄泉瞑目。管不得你心志改妻呵。我死之后。。但把我尸骸收埋在。休教我做无主孤魂。这便是夫妻恩爱合前。
香柳娘
作者：范受益
朝代：明
体裁：曲

生：我吃人陷害。我吃人陷害。诉不尽万千怨怀妻呵。。生离死别。只有今番会。我终须是死。我终须是死。休教我添几棒柴。旦：我拿饭在此。你吃一口生：你若有夫妻之情。。速将此饭法场内。奠一口凉浆。我的魂灵感戴合前末。
香罗带
作者：范受益
朝代：明
体裁：曲

儿夫周解元。新亡逝魂。空中暗听妻诉言。共偕夫妇。指望到百年也丈夫。。谁想没福分享安然。饥寒共守七八年。待死和你重相见。细思量难上难丈夫。。非是我贪生也你临别之时。曾分付我来。。怀抱孩儿要保全。
香罗带
作者：范受益
朝代：明
体裁：曲

烧残这纸钱。怎的随风乱翻纸灰。。怎生得到我夫骸骨边。囊中留得一钱看也。只这银钱纸尚犹悭。可知道与钱没分缘丈夫。。你只为借钱丧。莫不是见钱心转酸张员外。你只为。二十锭生钱也。拆散夫妻不再圆。
驻云飞
作者：范受益
朝代：明
体裁：曲

净：叹我兴尽空还。譬如访戴山阴雪夜船。他不肯偕姻眷。我再不将他恋嗏。。花貌赛婵娟。果然堪羡。不肯相从。称不得吾心愿。不指望邮亭一夜眠。谁把鸾胶续断弦。
驻云飞
作者：范受益
朝代：明
体裁：曲

将我胡瞒。却被傍人作话传。不肯听奴谏。剖坏佳人面嗏。。只指望梦巫山。却被雨收云散。花本无心。蜂蝶空飞倦。到不如纸帐梅花独自眠。早难道心坚石也穿。
驻云飞
作者：范受益
朝代：明
体裁：曲

小生：枉做男儿。凤入深林被鹊欺。空受乔才气。丑：放你娘的屁。小生：自恨时不遇嗏。。若得金榜挂名时。报娘恩义。他日身荣。方显男儿志合前外。
驻云飞
作者：范受益
朝代：明
体裁：曲

打你无知。偏你聪明把我欺。我吃饭强似你。你会读成何济嗏。。打你没爹儿。快出门去。再后休来。恼我肝肠碎。合多谢先生指教迷。
驻马听
作者：范受益
朝代：明
体裁：曲

写怨挥毫。不是逢人作解嘲。似孔明吟梁甫。赵岐危迍。屈子作离骚。二十年离恨可知道。笔端写不尽凄凉调好笑我母亲。周瑞隆十二十三。不省人事。十五十六。也知人事。那时不教我寻父亲。今日叫我寻。却不迟了。。情况最难熬。早一日寻亲见了。免得受煎熬。
驻马听
作者：范受益
朝代：明
体裁：曲

意逸心骄。熟睡鼾齁无事老。他那里安然寝睡。高枕无忧。其乐滔滔事不关心。一任自清高。关心者乱添烦恼。一般为客在今宵。如何两般烦恼。教我痛不了。
驻马听
作者：范受益
朝代：明
体裁：曲

梗迹蓬飘。跋步山川岂惮劳。只为寻亲到此。母亲悬望。目断魂消。悽惶两字在怀抱。不眠愁对孤灯照。谁与我伴寂寥。惟有随身瘦影。与我不相抛。
高阳台
作者：范受益
朝代：明
体裁：曲

听汝言谈。观伊举止。君家甚处居住。姓甚名谁。为何来到此处。生：听启。我是封丘县里世业儒。表字维翰。姓周名羽。被他人陷害。配来边地。
高阳台
作者：范受益
朝代：明
体裁：曲

外：听取。君有何能。今从何业。离家还是何时。家有何人。一一说与吾知。生：非虚。胸中颇有万卷书。奈饥来一字不堪煮。有妻郭氏。别来已经年矣。
鹧鸪天
作者：范受益
朝代：明
体裁：曲

旦上：夫配边城已丧身。孤魂无主我无亲。可怜漠漠沙场鬼。犹是深闺梦里人。
黄莺儿
作者：范受益
朝代：明
体裁：曲

开镜使人愁。旧日容颜消瘦了镜台。我多时不见你。。只为鸾孤羞把菱花照面皮面皮。。只因窈窕。净：窈窕淑女。君子好逑。丑科旦：招人闹炒。使奴家失业无依靠。若不为儿曹。一身拚死我将这段妖娆呵。。都丧在蓬蒿。
黄莺儿
作者：范受益
朝代：明
体裁：曲

担搁度年少。担搁添烦恼面皮。祸根芽。做出灾不小。原来你误我如今有何难处。。将伊坏了。免得此身落在他圈套。净：等久了。好心焦。旦：你且免心焦净：真个如花似月。旦：谩道如花似月。管教月缺与花飘。
黑麻令
作者：范受益
朝代：明
体裁：曲

君疑我将身变迁丈夫。。不因这个遗腹子。目今就死在你眼前丈夫。你虑我有再嫁之心。。只怕我挨不过饥寒。不久亡身。不能彀教子报冤。合：夫妻泪涟。心事万千。丑末逼介：最苦是催促登程。我也说不尽言。
黑麻令
作者：范受益
朝代：明
体裁：曲

生：不须烦恼痛埋冤。只这一个遗腹子须索保全妻。。无倚靠。只望你心坚。若得子孝共妻贤我周羽呵。。就死也瞑目九泉合前。
题画天台景
作者：范吉
朝代：明
体裁：七言绝句

万丈华峰倚碧空，松篁台殿白云封。石梁咫尺桃源洞，游遍名山兴未穷。
烟雨楼图
作者：范壸贞
朝代：明
体裁：七言律诗

烟岚无限雨中情，远近楼台一望平。吴苑草荒麋鹿走，越江春尽鹧鸪鸣。长堤柳树迷春渚，白水菰茭绕郡城。最是晚来新月下，万家灯火隔湖明。
访谢茂秦山人不值
作者：范大彻
朝代：明
体裁：五言律诗

忽忆同怀侣，遥遥下邺台。偃扉人不值，贳马我空来。复作何门客，谁怜吾辈才。白杨十字口，伫望几迟回。
江上
作者：范如圭
朝代：明

江上西风雨复晴，菰蒲深处钓丝轻。何人隔岸吹长笛，杨柳秋江一夜生。
渡黄河
作者：范守己
朝代：明
体裁：五言律诗

王程催驿使，河水正流澌。鼓柁黄头猛，鸣榔白鹜移。参差冰岸阔，款乃棹歌迟。为念怀沙客，中流一赋诗。
过赵州
作者：范守己
朝代：明
体裁：五言律诗

故国城池壮，神京驿路遥。禅宗寻古寺，仙迹觅长桥。山近云常暗，霜严木欲凋。斋头聊驻节，风急马嘶骄。
雉子班
作者：范守己
朝代：明
体裁：乐府曲辞

雉子班，嘎嘎鸣中林。黄鹄来，掠青云，云外嗈嗈遗好音。尔何不飞，与我同归。前有网罗，尔羽斑斑奈尔何。雉子跄跄惜毛羽，我飞十丈乐未巳。翾以南，翾以北，朝向蓬蒿游，暮雊鼎耳侧。
古意
作者：范宗晖
朝代：明

稂莠终乱苗，珉瑜颇相类。君子与小人，颜面亦不异。善恶本殊途，薰莸岂同器。辨之如不早，斯为名德累。
古意四首
作者：范宗晖
朝代：明

茫茫宇宙间，事物皆有理。众理具一心，求之亦甚迩。微言寓群经，历历有根柢。致知以力行，典学念终始。人心固危殆，况乃众欲攻。外诱日胶固，乃蔽明与聪。炽然不可遏，至理或销镕。制之岂无术，澹泊以为宗。积羽可沉舟，群轻能折轴。巧言必诪张，利口多翻覆。诐淫及邪遁，害事为甚速。苟不塞其源，涓流蔽川谷。
古意四首·其一
作者：范宗晖
朝代：明

茫茫宇宙间，事物皆有理。众理具一心，求之亦甚迩。微言寓群经，历历有根柢。致知以力行，典学念终始。
古意四首·其三
作者：范宗晖
朝代：明

积羽可沉舟，群轻能折轴。巧言必诪张，利口多翻覆。诐淫及邪遁，害事为甚速。苟不塞其源，涓流蔽川谷。
古意四首·其二
作者：范宗晖
朝代：明

人心固危殆，况乃众欲攻。外诱日胶固，乃蔽明与聪。炽然不可遏，至理或销镕。制之岂无术，澹泊以为宗。
和僧中庭韵
作者：范宗晖
朝代：明

平公卓锡滇海南，出世有如优钵昙。庭前柏树曾手种，堂下玉板容我参。谈禅直解心即佛，从师独见青出蓝。随身一瓶与一钵，碧山为伴云为庵。
山庄小酌
作者：范宗晖
朝代：明

别墅花初放，叨陪绣节过。客如梁苑盛，地胜午桥多。吟好诗先就，杯深脸易酡。不因归骑促，洗盏更听歌。
斋居
作者：范宗晖
朝代：明

斋居习静昼初长，风暖闲庭薝卜香。日影到窗飞野马，云根采药斸松肪。年光荏苒闲方觉，学术迂疏老易忘。珍重使君多轸念，遍题书札到山房。
次喜雨诗韵
作者：范宗晖
朝代：明

惟公镇南服，莅政诚有为。务农重民食，注意恒在斯。方春忽亢旱，恻然为悯之。致斋祷群祀，雨降不愆时。原野动生意，枯槁回芳姿。沟浍尽盈溢，川谷合深陂。天道孰云远，一念从可祈。老怀深有感，因之播声诗。手舞与足蹈，欢然不自知。
谢赐衣
作者：范宗晖
朝代：明

吴蚕作茧缲车鸣，机中白苧新织成。高堂捧出绮丽生，光彩夺目四座倾。并刀裁就叠雪轻，华裙曳地稳称情。我歌白苧翻新声，移商换羽曲调清。君不见夷门嬴，三千人中身独荣。信陵当日倘未遇，安得千古遗芳名。
述怀
作者：范宗晖
朝代：明

步屧缘萝径，翛然鹤睡惊。竹深清露滴，树杪白云生。飞去谁家燕，啼来何处莺。今朝新酒熟，适足遂闲情。
送素轩公迎总戎自交阯回
作者：范宗晖
朝代：明

上将班师自海壖，将军迎谒出南滇。山河表里归中国，兄弟恩荣自九天。凛凛星矛明晓日，萧萧铁骑带寒烟。当年事业铭钟鼎，复见勋名著简编。
闲情
作者：范宗晖
朝代：明

斋居无俗尚，自爱适幽情。风定树阴合，雨馀泉脉清。枕书云伴卧，步屧鹤随行。曾与邻翁约，朝来共析酲。
题山水
作者：范宗晖
朝代：明

初日照云林，寒泉落风磴。缅怀尘外踪，悠然动清兴。
题春山胜览
作者：范宗晖
朝代：明

雄藩远控西南陲，地连六诏通诸夷。山川形胜土肥沃，风气颇与中国宜。方当青阳播晴旭，欣欣草木含华滋。溪毛云骨动生意，山光水色凝清晖。花梢日明灿晴锦，柳条风煖缲轻丝。鸟声嘤嘤出幽谷，物情和畅涵春熙。平畴水足夜来雨，家家播谷勤畬菑。维时统戎稍闲暇，省民问俗无遐遗。按辔徐行过村疃，云旌翠节光陆离。边氓久矣望风采，马前罗拜语嗢咿。劳徕慰抚殊未巳，仁声义泽沦肤肌。比屋欢呼歌击壤，雍雍若在唐虞时。缅思先王拓兹土，兵不血刃人心归。至今庙食重明化，代有阴骘安黔黎。公今更欲敷政化，非事逸豫耽游嬉。我今作诗诵厥美，太史观风应采之。
鸣凤歌
作者：范宗晖
朝代：明

黔宁公子国之祯，远镇南服为干城。奇材异汇重题品，山川草木俱增荣。近从滇池得紫榆，锦纹玉质含霞赪。斲成琵琶极华丽，宝之不异金与琼。鹍弦犀轸龙香拨，鸦青绦绾猩红缨。方当下指曲未成，一座已闻鸾凤声。初疑秦台度箫管，复似缑岭随匏笙。又如昆崙断嶰竹，雌雄应律相和鸣。大弦铿鍧若呈瑞，喧呼杂遝声锽锽。又疑乔林啖竹实，天风披拂飘琮琤。小弦骈连如出穴，俄闻哕哕凌高冥。忽若相呼饮醴泉，馀音袅袅流春冰。大弦小弦或并作，却疑啄碎琼瑶英。綵云飘飘激遗响，百鸟不敢翔中庭。开元玉环未足数，大和忽雷空有名。何如公子制鸣凤，坐令六诏闻韶韺。请从席上赋长句，愿备乐府歌升平。
一榻清风
作者：范嵩
朝代：明

高卧北窗下，清微一榻风。绝无尘俗累，应有故人同。香度红蕖外，凉生白苧中。陶然忘世累，即此是深衷。
三月在旌德次姜二守壁间韵
作者：范嵩
朝代：明

羸马山行到日斜，寒鸦几点度残霞。半帘霁色烟初暝，满耳莺声兴未涯。淡绿远红村外景，小桥流水野人家。驱驰不觉春光老，醉倚东风看落花。
东溪小隐
作者：范嵩
朝代：明

东溪多胜槩，山水惬幽情。细浪鸥边没，凉风竹外生。深潭沈雁影，幽谷贮莺声。地僻尘嚣远，年来此濯缨。
东溪小隐
作者：范嵩
朝代：明

独向东溪搆小亭，朝来爽气入窗楹。沙头雨过图书润，柳外风生钓艇横。万顷碧波天共色，双泓素练月同清。长津水煖鱼龙化，未许沧浪便濯缨。
丹崖馆
作者：范嵩
朝代：明

云散天如洗，凉亭景物秋。轻烟笼野色，细雨暗蔬畴。山静闻啼鸟，溪光见远洲。观风兼问俗，不是为身谋。
写怀再用前韵
作者：范嵩
朝代：明

羸马驱驰几日程，山城草色夕阳明。闽关路杳鱼书断，秦岭风高雁阵横。客里逢秋谁对酒，枕边听雨独关情。自惭疏拙浑无补，欲把行藏问广平。
南村为华亭刘司训作
作者：范嵩
朝代：明

宦海抽身后，村南寄此生。数椽茅屋小，一曲练江横。风月閒为主，琴书静适情。悠然尘市外，名利本来轻。
同汪方塘少参宿城月驿用汪韵
作者：范嵩
朝代：明

飒飒西风起白蘋，无端归思与时新。迂疏每自惭尸素，孱薄凭谁减剧辛。把酒且同今夜月，看花因忆昔年人。追陪不觉秋容老，野外幽芳放小春。
同礼部王南原黄德裕吏科潘希召游献花岩用潘韵
作者：范嵩
朝代：明

新晴清兴偶同乘，扫石留题忆旧曾。官道联镳无俗侣，禅床迎客有高僧。珠林对酒循环饮，石磴凌空次第登。万里长江供远望，攀跻绝顶力犹胜。
夜雨次谢梅岐韵
作者：范嵩
朝代：明

石燕拂空飞，骤雨喧窗次。瓴建势如倾，风回声若濞。阴霾四望弥，膏泽千家施。轰雷寂复鸣，宿鸟惊还迟。霶霈遍尘寰，须臾足沟遂。天造陡晦冥，月姊翻嫌忌。爽气入帘深，寒霏沾袂渍。潜滋土脉和，半褪春桃腻。洒洒滴空阶，凄凄来晚吹。藜床夜屡移，竹几凭难寐。补陋竟何禆，搴裳聊尔避。羁怀动客愁，桂艇凭谁寄。散乱若跳珠，摧残如忿鸷。漂麦水冲阶，滋兰芬入鼻。更催漏箭频，灯逼檐花致。翻怜乳雀巢，祗悦枯鱼肆。闪电掣金蛇，浮云飞铁骑。敲篷驱睡魔，洒幔伤闺思。沾衣生暗寒，浥柳添新媚。诘旦启柴关，烟云飞满地。
宫辞
作者：范嵩
朝代：明

一叶下沧洲，砧声动旅愁。西风孤楚梦，淡月冷秦楼。蝉曳柳梢露，雁横天际秋。倚门閒眺望，鸦尽夕阳收。
宫辞
作者：范嵩
朝代：明

何处砧声满竹床，寒蛩唧唧夜偏长。珠帘捲雨窗棂润，银汉回秋枕簟凉。玉露漫空萤影湿，金风掠地桂花香。梧桐叶落无人扫，月上空阶菊有霜。
挽华处士
作者：范嵩
朝代：明

养晦林泉七十龄，忽惊云翳少微星。花边已冷寻诗屐，箧内惟留教子经。华表鹤归霜月白，草堂人去暮山青。平生行谊乡评重，细读铭文泪欲零。
春尽
作者：范嵩
朝代：明

异乡风景也应怜，桑柘成阴起曙烟。青镜流年双鬓改，小窗疏雨一灯悬。竹抽嫩绿雕阑畔，花褪残红净几前。午枕不成蝴蝶梦，树分清影上危弦。
游归宗岩
作者：范嵩
朝代：明

藜杖乘閒度穹壑，石磴层层谁斧凿。柴门疏柳拂晴烟，灌木垂萝挂高阁。十里荷花照眼明，一尊肯负山灵约。碧岑瀑布开画图，朱檐风过喧铃索。榕偃深根卧蛰龙，松号静夜鸣玄鹤。小桥曲径信跻攀，薝卜婆娑香缈邈。冈峦雨过尘埃清，溪涧鹿行水痕浊。夕照斜移红树回，晴晖远映岚光薄。鸟外群峰拥翠奇，亭前诸景谁云弱。蓬莱琪树乔参天，石窦清流冷如昨。入座薰风生嫩凉，沾衣小雨迷前郭。蔚蓝别有一乾坤，四顾茫茫成广莫。崔嵬直欲蹑危巅，当午烦蒸还小却。诸公清雅远形役，扫石诛茅书碧落。？予小子叨追陪，坐对巑岏欣有托。
游归宗岩
作者：范嵩
朝代：明
体裁：古风

藜杖乘閒度穹壑，石磴层层谁斧凿。柴门疏柳拂晴烟，灌木垂萝挂高阁。十里荷花照眼明，一尊肯负山灵约。碧岑瀑布开画图，朱檐风过喧铃索。榕偃深根卧蛰龙，松号静夜鸣玄鹤。小桥曲径信跻攀，薝卜婆娑香缈邈。冈峦雨过尘埃清，溪涧鹿行水痕浊。夕照斜移红树回，晴晖远映岚光薄。鸟外群峰拥翠奇，亭前诸景谁云弱。蓬莱琪树乔参天，石窦清流冷如昨。入座薰风生嫩凉，沾衣小雨迷前郭。蔚蓝别有一乾坤，四顾茫茫成广莫。崔嵬直欲蹑危巅，当午烦蒸还小却。诸公清雅远形役，扫石诛茅书碧落。�予小子叨追陪，坐对巑岏欣有托。
游归宗岩次方益斋韵
作者：范嵩
朝代：明

缓步清幽境，庭空月一方。洞深苔藓古，天阔水云长。霞绚千峰锦，潮翻五月霜。凭栏时小立，渔笛起沧浪。
独坐次谢伯一韵
作者：范嵩
朝代：明

閒散真无事，虚斋对月孤。才惭曹子建，性数董安于。醉后聊凭几，吟馀谩撚须。悠然成吏隐，习静似禅臞。
用王参伯韵送郑黄门同年
作者：范嵩
朝代：明

好山如画送行程，十里岚光照日明。远渚芙蕖秋色淡，长亭杨柳暮烟横。看花犹忆当年事，把酒须拚此日情。闻说行囊有新疏，知君端不负生平。
碧溪为万同府作
作者：范嵩
朝代：明

轻煖雨初霁，烦嚣了不关。物华弥宇宙，景色遍尘寰。疏柳和烟暝，乔松缀露抟。波澄浮鸭绿，云破见螺鬟。梅白霜华重，堤平树影寒。樵声深谷外，渔唱夕阳间。地迥莓苔古，时芳草木蕃。临风听鸟语，依石坐江千。夜气侵书榻，溪光照酒颜。江涵青似染，川净水如纨。孤鹜随霞落，征鸿载月还。凭栏时眺望，清兴满诗坛。
立冬日宿东峰驿次李五石韵
作者：范嵩
朝代：明

俄惊节序临冬月，禾黍低低傍水稠。午夜漏残灯焰小，铜盘风细篆香浮。寒威渐觉生台馆，疏草何妨载竹篝。勒马山前回首望，蓟门烟雨正堪愁。
竹涧
作者：范嵩
朝代：明

占得淇园地，新栽竹万竿。清阴低拂石，翠色下侵湍。幽静还宜暑，孤高更耐寒。吟馀诗思爽，不独可栖鸾。
谒寇莱公祠
作者：范嵩
朝代：明

古庙凌云迥，精忠贯日红。豪华成往事，孤注见奇功。秋草栖朝露，花香度晚风。百年时事改，瞻仰古今同。
过太平书怀
作者：范嵩
朝代：明

黄云漠漠楚天低，倦鸟东飞又复西。满径西风惊老叶，半窗明月误残鸡。赋归未许陶元亮，身鬻羞称百里奚。屈指光阴秋又老，沙寒雁落雨凄凄。
过太平府有感
作者：范嵩
朝代：明

满汀芳草夕阳斜，长恨春时不在家。昨夜月明诗梦醒，子规啼尽杜鹃花。笑渠终日利名忙，谁似僧閒不出房。睡熟白云都不管，寺前松竹自苍苍。
过太平府有感·其一
作者：范嵩
朝代：明

满汀芳草夕阳斜，长恨春时不在家。昨夜月明诗梦醒，子规啼尽杜鹃花。
过太平府有感·其二
作者：范嵩
朝代：明

笑渠终日利名忙，谁似僧閒不出房。睡熟白云都不管，寺前松竹自苍苍。
送刘同寅士凤乃叔还永丰
作者：范嵩
朝代：明

秣陵初邂逅，情到别离亲。烟树河桥雨，骊驹驿路尘。冶城平见寺，淮水远通津。明日思君处，青莎满渚滨。异乡同是客，君去我谁亲。日永星占火，凉添雨浥尘。轻烟笼野色，芳草暗云津。后会知何处，徘徊芦荻滨。
送刘同寅士凤乃叔还永丰·其一
作者：范嵩
朝代：明

秣陵初邂逅，情到别离亲。烟树河桥雨，骊驹驿路尘。冶城平见寺，淮水远通津。明日思君处，青莎满渚滨。
送刘同寅士凤乃叔还永丰·其二
作者：范嵩
朝代：明

异乡同是客，君去我谁亲。日永星占火，凉添雨浥尘。轻烟笼野色，芳草暗云津。后会知何处，徘徊芦荻滨。
送叶静之上舍还闽
作者：范嵩
朝代：明

成均卒业惜三馀，文采青年愧不如。名姓喜看登仕版，琴书谩束挂征车。吴江风暖花争发，浙水春深柳正舒。壮志知君应不负，横飞端在九秋初。
送向太守中美之廉
作者：范嵩
朝代：明

黄甲声华旧，铜符宠渥新。清风随去节，甘雨浥轻尘。夜火州边驿，莺花白下春。一尊须判醉，明日异乡人。
送吴秀士回延平
作者：范嵩
朝代：明

治城烟柳绾行旌，聚首无几又送行。黄叶翻风秋正爽，红蕖浥露气偏清。云津水涨看龙化，桂籍香浮听鹿鸣。征骑騑騑随雁远，送君无限故乡情。
送吴贡士还建
作者：范嵩
朝代：明

异乡邂逅乂分岐，把酒相看感别离。秋水芙蓉王粲赋，长亭烟树杜陵诗。成均卒业谁连璧，仕版登名子白眉。遥忆到家秋未老，桂花应折最高枝。
送屠方斋大参之任滇阳
作者：范嵩
朝代：明

晓发建溪道，双旌拂曙行。长江净如苔，晴影上危城。宦游当盛时，岂惮万里程。轮蹄满脩途，舟车戒晨征。古驿出高阁，细雨鸣仓庚。君当英妙龄，昂藏负才名。挟策对彤墀，袍笏承恩荣。乘骢峨豸冠，柏府扬休声。挺挺冰雪姿，皎皎秋蟾明。宠命自天来，持节向南溟。六诏古炎方，控引川与荆。君有经济才，旬宣看隆平。蹇予海南时，误辱君褒旌。暌违几星霜，瞻恋恒萦萦。兹当远别离，一尊话邮亭。川原阻且脩，缱绻难为情。好风送微凉，绿树敷繁阴。孤鸟望中没，群峰天际横。行行毋需留，新恩出承明。
送推刑周梅厓考绩
作者：范嵩
朝代：明

闽岭风高候雁分，寒生水郭夕阳曛。数株衰柳散疏影，无限离情逐去云。先生本是濂溪裔，奕叶蜚声谁可俪。早年劝驾入成均，玉雪精神真伟器。司刑三载迈群英，远携政绩觐神京。万里风云生骥足，一方黎庶拥行旌。把手邮亭情未巳，山城斜月沈江水。骊驹歌罢酒杯空，笑指前山暮烟紫。江上梅花扑面清，江村烟树雪初晴。行看高步云霄上，伫听徵书出帝城。
送李原正通府荣满之京
作者：范嵩
朝代：明

未尽杯中酒，先登李郭舟。橹声半江月，树色满林秋。惠政蒲鞭里，离情古渡头。天朝多雨露，行看宠恩优。
送李贞夫代同寅作
作者：范嵩
朝代：明

便把图书付小车，急流先退甚惭吾。幽栖谩自携臞鹤，高卧从人笑懒夫。一叶渔舟真活计，数椽书屋是良图。谁云林下浑无事，里闬追从有酒徒。
送林上舍还郧
作者：范嵩
朝代：明

成均卒业竟三冬，回首家乡归兴浓。驿路逢春梅几树，客窗谈别酒千钟。霜横古道嘶疲马，月满空山听曙钟。才识如君应不负，早携书剑觐重瞳。
送潘少宰应召之京
作者：范嵩
朝代：明

客里难为别，徘徊日欲晡。留都声藉甚，魏阙宠应殊。秋老山容减，潮平月色铺。虞廷重钦恤，弼教简名儒。
送潘黄门致仕
作者：范嵩
朝代：明

脱却朝簪便赋归，喜从林下制荷衣。金兰气味交犹重，冰玉家声愿不违。沧海壮怀双宝剑，青山归梦一渔矶。升沈荣辱何须问，请看浮云出翠微。
送薛全之守淮安分韵得青字
作者：范嵩
朝代：明

五马騑騑簇短亭，阳关三唱醉中听。孤帆带雨投秋浦，落雁依人宿晚汀。千里封疆须保障，一时民瘼起参苓。政成他日看遗爱，春驻甘棠满郭青。
送谢君邦应之湘阴
作者：范嵩
朝代：明

相逢尊酒话他邦，卓荦如君信少双。耿耿襟怀涵夜月，飘飘文思涌长江。临民拟听清风颂，咏别惭无白雪腔。相对孤灯意难尽，鸡鸣不觉到纱窗。
送陈正郎之任
作者：范嵩
朝代：明

浦树江云入望遥，晚凉风定水痕销。野凫狎客依兰舫，江燕留春集柳条。旧雨故园频积梦，青云前路正趋朝。明朝相忆人千里，回首文光入九霄。
送黄上舍还尤溪
作者：范嵩
朝代：明

江亭烟树雨溟溟，一曲骊歌酒半醒。国学昔年升造士，铨曹此日籍明经。梨关月色杯中见，剑浦秋声笛里听。别后相期君莫负，拟看鹏翮起南溟。
金峰积翠
作者：范嵩
朝代：明

远望高峰好，残晖半照临。山岚晴杳蔼，春树影萧森。绿䯻烟中见，青屏雨后深。此间有真趣，顿尔息机心。
陈武选邀赏芍药次韵
作者：范嵩
朝代：明

名花艳艳映袍绯，半出阑干半出帏。红紫依偎娇欲语，主宾酬酢暮忘归。露滋金粉香痕湿，色照霞杯酒晕辉。只恐明朝风韵减，慇勤相与惜晴晖。
题一鲭百鳜图为李同寅作
作者：范嵩
朝代：明

长江春暖水草稠，游鱼队队沈还浮。逌然自得不受饵，寄语渔郎莫网钩。大者如鲲势纵壑，溟海飞出峥头角。煦沬为雨气为云，稿者以苏耕者乐。太平天子居九重，深山穷谷歌年丰。此鱼变化固难测，谁谓渠在凡鳞中。
题雪窗殿下寄槎亭
作者：范嵩
朝代：明

幽亭无日不登临，泛泛轻槎系绿阴。诗酒每来尘外客，笙歌时杂竹间禽。山头雨歇月当户，槛外花飞风满林。莫讶凭栏发长啸，百年能得几知音。
饮叠嶂楼
作者：范嵩
朝代：明

远望更嵯峨，长松挂绿萝。浮云归太华，高阁倚晴河。露溢蝉声急，岚光雁影多。酒酣人散后，明月满山坡。
宿香阴斋有怀
作者：范应宫
朝代：明
体裁：七言绝句

彩霞忽散梦悠悠，独拥瑶琴弄碧流。一夜霜欺青鬓冷，芙蓉零落墓门秋。
邵养诚走四千里吊包学宪瑞溪予高其谊以诗赠之
作者：范应宾
朝代：明
体裁：七言律诗

一夕秋风薤露新，孟尝门下更谁亲。猿声送客暮帆急，雁影背人乡梦频。然诺肯教侵宿草，死生应自解穷薪。越南燕北迢迢路，白马驰临慰故人。
送人之广东郡幕
作者：范惟一
朝代：明
体裁：五言律诗

春杪都门道，清尊送客行。一官趋郡幕，万里是王程。瘴岭排云入，蛮烟入市生。回看乡国树，黯黯正含情。
龙华废寺
作者：范惟一
朝代：明
体裁：五言律诗

雁塔犹初地，龙华半劫灰。栋虚云气隐，檐满日光来。驯鸽群迎客，香花乱点苔。还怜杯渡者，何日问津回。
少年游·赠仪真张姬七卿
作者：范文光
朝代：明
体裁：词

弱柳腰肢雏燕性。未解传芳信。莫道无情，正为情多，翻作愁和恨。酒阑携手穿花径。忍心成薄幸。七夕难逢，一枕孤舟，梦比银河近。
捣练子·赠金陵杨姬能
作者：范文光
朝代：明
体裁：词

曲儿高，月儿斜。春风场上说杨家。自是调高难得和，误将人面比桃花。
望江东·赠金陵顾姬
作者：范文光
朝代：明
体裁：词

作眉如作兰与字。笔影偏饶香味。多材多趣兼多艺。十载江南名士。到门词客俱怀刺。宛与良朋相似。图书钟鼎俱环伺。难记起风流事。
望江东·赠金陵马姬晓寒
作者：范文光
朝代：明
体裁：词

花月名家杨柳树。犹见旧时行处。谈茶说酒眉儿聚。多是深闺情绪。金钱常把良人卜。但恐少年耽误。谁人修得鸳鸯福。好把春风拾去。
桂殿秋·春日过宝瓶寺
作者：范文光
朝代：明
体裁：词

一溪水，满山云。空林花放寂无人。不堪茅屋稀烟，处处春风尽掩门。
桂殿秋·赠金陵姬刘娟
作者：范文光
朝代：明
体裁：词

不在艳，不须多。尊前一掷与横波。梨花着雨春容冷，应唤金陵小素娥。
浣溪沙·再赠梁姬文正
作者：范文光
朝代：明

夙世刚修半面缘，西风吹上五湖船，秋来瘦骨倍堪怜。痴想只教魂孟浪，闲情空对影留连，相思同入药炉煎。
浣溪沙·再赠梁姬文芷
作者：范文光
朝代：明
体裁：词

前世刚修半面缘。西风吹上五湖船。秋来瘦骨倍堪怜。痴想只教魂孟浪，閒情空对影留连。相思同入药炉煎。
浪淘沙·折梅花
作者：范文光
朝代：明
体裁：词

寂寞对东风。独向芳丛。一枝斜倚小墙东。料得伊人心绪懒，也若花慵。而我亦孤踪。雨下飘蓬。怜伊未已转怜侬。折取残英窗下对，当与伊同。
潇湘神·月夜箐江
作者：范文光
朝代：明
体裁：词

旅魂惊。旅魂惊。空山独卧倍伤情。月到纸窗才一线，梦回草阁恰三更。
西江月·赠西湖袁姬蕙如
作者：范文光
朝代：明
体裁：词

几叠歌声醉绿，三更烛影摇红。旋呼画舫太匆匆。了却湖山一梦。人在西陵桥畔，犹然想见馀风。飞来不合有孤峰。带得片云相送。
阮郎归·赠西湖姬文石
作者：范文光
朝代：明
体裁：词

堤边杨柳渐凋丝。逢卿较己迟。伊人夜雨剪灯时。姓氏蚤先知。微雨霁，淡烟姿。风日恰相宜。尚书饮酒弃如泥。只顾美人期。
阮郎归·赠西湖梁姬文芷
作者：范文光
朝代：明
体裁：词

天然素质袅风鬟。梨花雨后山。只消眉黛翠双湾。博得一吴山。浓淡意，有无间。人在画中山。别去衣裳想像难。幽梦落巫山。
送春日舟中望虎丘
作者：范明泰
朝代：明
体裁：七言绝句

沽酒枫桥雨乍收，湿云无力散春愁。急拈蕉叶船头饮，欲趁东风看虎丘。
丁巳再饥
作者：范景文
朝代：明

彼苍何可问，异祲若为常。秋至还祈雨，田空又见蝗。疗饥人啖鬼，劝赈肉医疮。沟瘠填难尽，流离满路旁。何不陈灾状，轻于背尔乡。去非心所愿，留恐肉先僵。墓委他人守，儿充此日粮。知能来复否，言下意悲凉。岂无贤宰牧，缓颊说如伤。点铁原无术，催科自有方。计穷生胜死，众弱聚能强。比岁歼群盗，将无元气戕。开庾仍分镪，也知数发棠。穷应呼父母，乱亦费赀粮。天虐君能补，帑空赋可偿。蠢兹邦本在，持以告吾皇。
丁巳再饥·其一
作者：范景文
朝代：明

彼苍何可问，异祲若为常。秋至还祈雨，田空又见蝗。疗饥人啖鬼，劝赈肉医疮。沟瘠填难尽，流离满路旁。
丁巳再饥·其三
作者：范景文
朝代：明

岂无贤宰牧，缓颊说如伤。点铁原无术，催科自有方。计穷生胜死，众弱聚能强。比岁歼群盗，将无元气戕。
丁巳再饥·其二
作者：范景文
朝代：明

何不陈灾状，轻于背尔乡。去非心所愿，留恐肉先僵。墓委他人守，儿充此日粮。知能来复否，言下意悲凉。
丁巳再饥·其四
作者：范景文
朝代：明

开庾仍分镪，也知数发棠。穷应呼父母，乱亦费赀粮。天虐君能补，帑空赋可偿。蠢兹邦本在，持以告吾皇。
七月十六日夜邀仁常暨诸子看月语次预衍中秋故末及之
作者：范景文
朝代：明

雨自今朝霁，月仍昨日圆。邀朋看怪石，味酒想名泉。欢极能忘病，醉来亦类禅。中秋输此赏，荷露正娟娟。
三月廿七日来道之将归会稽送之桑园别墅
作者：范景文
朝代：明

剪烛为欢夜雨前，易州酒媚越归船。赏花限展还三日，瀹茗瓶开第一泉。稍歇吹弹因说剑，不妨谐谑亦参禅。怕闻人与春俱去，起拂离歌奏别弦。
三月晦日邀李仁常诸兄饮味元堂有作
作者：范景文
朝代：明

急防暮雨催花尽，移槛仍为一日留。仙易误人聊作戏，谁能问世类藏钩。茶颠入酒心难醉，鸟语参歌韵更幽。尽日追欢休卜夜，还教宵梦伴春愁。
三月游摄山作
作者：范景文
朝代：明

山寺春云护，披霞入渐深。品泉移谷口，选石费天心。磴转江能近，林空月不沉。无生吾欲證，灵药懒重寻。
与一门上人白云庵共话即用其韵
作者：范景文
朝代：明

閒心与山意，秋际更相关。因雨增萧飒，有僧澹往还。云留翻碍寂，鸟过总归閒。挥麈通顽石，无言并可删。
与未央坐古香斋鉴诸供具
作者：范景文
朝代：明

元赏无关好事家，严中取鉴意微奢。摩挲朗玉灵人气，指点微斑辨土花。水写湘函晴作雨，香凝芸架夜生霞。难消两腋清风甚，又煮寒泉点碧芽。
丘毛伯见过遗以二诗即次来韵答赠
作者：范景文
朝代：明

似疏还似傲，风雅一先民。运腕工疑鬼，论交道有神。周旋忘作我，睥睨更无人。别自成高寄，萧条不可陈。不独文章合，原因道味亲。情多悲间喜，形略主为宾。任诞奇成癖，偷閒病是因。看来天下士，君是有心人。
丘毛伯见过遗以二诗即次来韵答赠·其一
作者：范景文
朝代：明

似疏还似傲，风雅一先民。运腕工疑鬼，论交道有神。周旋忘作我，睥睨更无人。别自成高寄，萧条不可陈。
丘毛伯见过遗以二诗即次来韵答赠·其二
作者：范景文
朝代：明

不独文章合，原因道味亲。情多悲间喜，形略主为宾。任诞奇成癖，偷閒病是因。看来天下士，君是有心人。
中秋后同王退如月下泛舟是处无湖因号为是亦湖得上字
作者：范景文
朝代：明

秋意散人怀，复当芳月上。银河泻灏空，影入波中漾。破暝凌水烟，载酒坐小舫。劝酬亦云清，何况发高唱。互答总萧森，微籁敲细浪。响落林木间，飒然生远况。名胜即天开，终以人而畅。墩著谢家安，楼仍庾氏亮。灵迹定有因，斯言当不妄。若称是亦湖，睇景忽超旷。分韵和新诗，诗成兴逾王。
中秋和介孺韵时桂花未开
作者：范景文
朝代：明

爱杀中秋好月光，竹边清切水边凉。西风吹向花栏过，错认兰香是桂香。一枝且莫怨开迟，桂萼须知胜柳丝。嫩绿初黄凭看取，晚秋风物早春诗。
中秋和介孺韵时桂花未开·其一
作者：范景文
朝代：明

爱杀中秋好月光，竹边清切水边凉。西风吹向花栏过，错认兰香是桂香。
中秋和介孺韵时桂花未开·其二
作者：范景文
朝代：明

一枝且莫怨开迟，桂萼须知胜柳丝。嫩绿初黄凭看取，晚秋风物早春诗。
中秋无月
作者：范景文
朝代：明

清宵何事偏阴雨，一岁中秋得几回。有酒停斟迟月上，将眠更起看云开。光馀明夜留相补，约定故人怨不来。若使游仙成好梦，也应无用管弦催。
中秋无月
作者：范景文
朝代：明

非贪明月好，不愿值中秋。移就灯前照，思从镜底收。云香花唾影，波散雨吹愁。怀此清如挹，还堪作梦游。
乙卯十九首
作者：范景文
朝代：明

万历乙卯天行酷，齐城八百付荼毒。虐魃驱将火云飞，烧尽荒原无半菽。闾右几家蓄红粟，早供恶少眈眈目。乌聚横抢白昼间，眼看贫富计同蹙。羊豕杀尽继以犊，木皮草根聊充腹。掘得饥鼠带毛啖，爨底无薪煮不熟。资用斥尽典敝服，圮颓止剩半间屋。拆将难得易一饱，明日忍饥草间宿。吹霜打雪北风号，惨裂肌骨息不属。老人一夜卧且僵，少待将无幼壮续。荷锄携釜出门泣，欲行不行空踯躅。本以逃死去其乡，此去生死那可卜。揾泪伤心走穷谷，稚子牵挽跌且仆。眼前饥死不能起，暂作生离委中麓。羸妻冲风行且哭，偕毙不如将去鬻。市价斗米值千金，一妻难籴一升谷。中贫人赈数升谷，持去连糠和苜蓿。一勺分作两日餐，食尽还愁生计促。今年饥望明年熟，野赪曾无一寸绿。村南尽有田可耕，谁使卖剑为买犊。减俸劝施收几斛，沟中或可存遗骨。青州富守亦何人，苦口属告我良牧。
乙卯十九首·其一
作者：范景文
朝代：明

万历乙卯天行酷，齐城八百付荼毒。虐魃驱将火云飞，烧尽荒原无半菽。
乙卯十九首·其七
作者：范景文
朝代：明

揾泪伤心走穷谷，稚子牵挽跌且仆。眼前饥死不能起，暂作生离委中麓。
乙卯十九首·其三
作者：范景文
朝代：明

羊豕杀尽继以犊，木皮草根聊充腹。掘得饥鼠带毛啖，爨底无薪煮不熟。
乙卯十九首·其九
作者：范景文
朝代：明

中贫人赈数升谷，持去连糠和苜蓿。一勺分作两日餐，食尽还愁生计促。
乙卯十九首·其二
作者：范景文
朝代：明

闾右几家蓄红粟，早供恶少眈眈目。乌聚横抢白昼间，眼看贫富计同蹙。
乙卯十九首·其五
作者：范景文
朝代：明

吹霜打雪北风号，惨裂肌骨息不属。老人一夜卧且僵，少待将无幼壮续。
乙卯十九首·其八
作者：范景文
朝代：明

羸妻冲风行且哭，偕毙不如将去鬻。市价斗米值千金，一妻难籴一升谷。
乙卯十九首·其六
作者：范景文
朝代：明

荷锄携釜出门泣，欲行不行空踯躅。本以逃死去其乡，此去生死那可卜。
乙卯十九首·其十
作者：范景文
朝代：明

今年饥望明年熟，野赪曾无一寸绿。村南尽有田可耕，谁使卖剑为买犊。
乙卯十九首·其十一
作者：范景文
朝代：明

减俸劝施收几斛，沟中或可存遗骨。青州富守亦何人，苦口属告我良牧。
乙卯十九首·其四
作者：范景文
朝代：明

资用斥尽典敝服，圮颓止剩半间屋。拆将难得易一饱，明日忍饥草间宿。
乙卯除夜
作者：范景文
朝代：明

忽惊明日是明年，检点从前祇自怜。好日半多消马上，深怀时复望云边。无文难送穷中鬼，入俗羞称吏是仙。守岁也思聊应景，烧灯独坐展残编。忙忙辞腊又迎春，似笑如何却似颦。祇为二东烦百苦，才添一日已三旬。历头细数惊馀半，天下谁教更换新。独快佳名称除岁，除他俭岁见丰辰。
乙卯除夜·其一
作者：范景文
朝代：明

忽惊明日是明年，检点从前祇自怜。好日半多消马上，深怀时复望云边。无文难送穷中鬼，入俗羞称吏是仙。守岁也思聊应景，烧灯独坐展残编。
乙卯除夜·其二
作者：范景文
朝代：明

忙忙辞腊又迎春，似笑如何却似颦。祇为二东烦百苦，才添一日已三旬。历头细数惊馀半，天下谁教更换新。独快佳名称除岁，除他俭岁见丰辰。
予与方书田相国同时被放舟次维扬饮文昌阁
作者：范景文
朝代：明

艳说听涛正及秋，烟波一带望中收。莺花逗梦生閒恨，烽燧关情荡远愁。去国何妨聊问酒，思乡无奈只登楼。閒身并荷明王赐，避世相将访十洲。
于陵吊古和王季木
作者：范景文
朝代：明

枯峭涧石寒溪水，洗耳之清冷漱齿。吊古借问谁氏居，传是于陵高士里。于陵何必逊首阳，山薇芬留井上李。夷齐兄弟仲夫妻，千载将无一致尔。怪是峄山著论高，强欲律以中庸旨。不思中庸解误人，易为贪夫作嚆矢。欲挽颓波砥中流，行径何妨太卓诡。肯将耳目易廉名，虽然矫节亦可喜。若仿庄生齐物篇，夷蹠谁非以殉死。孔门思狷难其人，吾欲举一陈仲子。
仲冬晦日仁常送迎春花至即邀共赏
作者：范景文
朝代：明

夕照流窗映薄纱，披风竹影妙欹斜。当寒故暖将为雪，未腊迎春早放花。雅节和谭敲响玉，清供佐酒剪芹芽。坐拈宗案重重扫，耳用闻香鼻味茶。
仲春三日同孙公灿李仲昌王彦升袁慎修康用舟王德启游适园晚归
作者：范景文
朝代：明

花时不必有花开，但得乘春便上台。略彷江乡还曲水，欣逢胜日绝纤埃。爽生夕气云侵坐，韵杂风声鸟劝杯。踏柳人归妍在影，渐看斜月下城隈。
倪玉汝太史见过留饮澜园月上泛舟得一先韵
作者：范景文
朝代：明

匪系神交定在先，匆匆那缔此奇缘。秋逢爽候随开社，舫载名流便拟仙。取醉犹存清者圣，称诗不避野而禅。醉馀试共商茶事，觅得新方好洗泉。昏黄月晕蔚蓝天，高柳垂堤缓放船。将我入云唯冷语，如君对酒总枯禅。和歌蛩韵商为调，依水荷香晚倍妍。不问知当游济上，笔涛滴沥响寒泉。
倪玉汝太史见过留饮澜园月上泛舟得一先韵·其一
作者：范景文
朝代：明

匪系神交定在先，匆匆那缔此奇缘。秋逢爽候随开社，舫载名流便拟仙。取醉犹存清者圣，称诗不避野而禅。醉馀试共商茶事，觅得新方好洗泉。
倪玉汝太史见过留饮澜园月上泛舟得一先韵·其二
作者：范景文
朝代：明

昏黄月晕蔚蓝天，高柳垂堤缓放船。将我入云唯冷语，如君对酒总枯禅。和歌蛩韵商为调，依水荷香晚倍妍。不问知当游济上，笔涛滴沥响寒泉。
偕华愚公齐越石吕介孺王见卿耿明甫刘敬仲蔡韫先集米仲诏古云山房分得六鱼
作者：范景文
朝代：明

入门诗意在，景径淡萧疏。石老留云古，窗明印月虚。茶寮醒醉客，画舫隐清鱼。同抱寒禅相，求看绣佛居。色色南宫肖，唯颠小不如。与秋同淡冷，对酒益清虚。韵思图中写，微言谑里摅。犹嫌多事甚，商校古人书。
偕华愚公齐越石吕介孺王见卿耿明甫刘敬仲蔡韫先集米仲诏古云山房分得六鱼·其一
作者：范景文
朝代：明

入门诗意在，景径淡萧疏。石老留云古，窗明印月虚。茶寮醒醉客，画舫隐清鱼。同抱寒禅相，求看绣佛居。
偕华愚公齐越石吕介孺王见卿耿明甫刘敬仲蔡韫先集米仲诏古云山房分得六鱼·其二
作者：范景文
朝代：明

色色南宫肖，唯颠小不如。与秋同淡冷，对酒益清虚。韵思图中写，微言谑里摅。犹嫌多事甚，商校古人书。
偶过王君绳山庄闻其庭中鹤唳
作者：范景文
朝代：明

不因听鹤出，无意得相闻。水际偏能远，风中迥自分。立应依瘦石，志想在高云。便欲寻声入，名香坐对焚。
先曾大父丞郯城有惠政两邑求摄争之境上至今传以为异观风至此忾然有感
作者：范景文
朝代：明

郯子遗封旧，临淮去鲁迟。云将山起伏，烟带草迷离。地僻民风古，差多驿路疲。留馀先泽在，行部使人思。
入门
作者：范景文
朝代：明

经年苦行役，遑其顾所私。予假得三日，喜几不自持。那知入门后，百忧攒两眉。仆走向前道，数日未晨炊。枵腹相待久，主来适其时。主来何所有，看囊竟如斯。向内室人谪，稚子怨朝饥。微禄不糊口，作官欲何为。平生豪壮气，忽忽若披靡。谁知夷由节，祇贻家人嗤。唯予两尊人，温语好慰之。儿自行尔志，莫以穷愁移。匪缘贫无怨，何云涅不缁。幸有头上簪，可供釜中糜。子其苦茹荼，予将甘如饴。丈夫抱微尚，肯徇儿女悲。且谩学古人，愤作北门诗。
八月十一夜与介孺看月成醉共赋十四盐
作者：范景文
朝代：明

秋虽方过半，月却尚能纤。况有人相映，偏教景似添。挹清倾露液，取影下湘帘。诗里须情韵，何如此际兼。诗就还看月，移时兴未厌。更深花意寂，坐久梦思恬。浪谑皆成雅，新声不忌纤。生情爱凄冷，对酒可能廉。
八月十一夜与介孺看月成醉共赋十四盐·其一
作者：范景文
朝代：明

秋虽方过半，月却尚能纤。况有人相映，偏教景似添。挹清倾露液，取影下湘帘。诗里须情韵，何如此际兼。
八月十一夜与介孺看月成醉共赋十四盐·其二
作者：范景文
朝代：明

诗就还看月，移时兴未厌。更深花意寂，坐久梦思恬。浪谑皆成雅，新声不忌纤。生情爱凄冷，对酒可能廉。
六月旱
作者：范景文
朝代：明

月令时行雨，如何竟不灵。风高霾日赤，云尽见天青。虐魃骄无赖，乖龙睡不醒。夜深时起看，又见错明星。
再寿太蒙宗兄
作者：范景文
朝代：明

狼山菁葱海云薄，真人岳降鲲鹏壑。伊昔我祖宦海陵，丹穴一枝才焯烁。冰心蝉蜕薄专城，博学追随汉五更。十年郎署芬时誉，起部风清水镜明。叆叇卿云奉帝玺，翩然拂衣谢青紫。卜筑岩阿依白门，六代风流偕卧起。仙风飘缈生春姿，耆英高会浣花时。幸附埙篪进？醁，觞蒲好咏大椿诗。
再寿太蒙宗兄
作者：范景文
朝代：明
体裁：古风

狼山菁葱海云薄，真人岳降鲲鹏壑。伊昔我祖宦海陵，丹穴一枝才焯烁。冰心蝉蜕薄专城，博学追随汉五更。十年郎署芬时誉，起部风清水镜明。叆叇卿云奉帝玺，翩然拂衣谢青紫。卜筑岩阿依白门，六代风流偕卧起。仙风飘缈生春姿，耆英高会浣花时。幸附埙篪进�醁，觞蒲好咏大椿诗。
冬夜同岳尔律泛湖限断字
作者：范景文
朝代：明

桃花漾春流，深夏荷风散。湖光得致时，荫映开新烂。雪后柳情疏，云冻梅意慢。冷月彻寒林，烟景去其半。何事山阴行，秋冬发深叹。凄淡正自佳，幽意具一段。暝岚荡冰纹，色态巧互换。比之挹浓华，又作别种观。试向餐薇子，细与閒判断。
冬夜同王季木介孺泛舟
作者：范景文
朝代：明

看月兼听浪，湖中胜事多。迎寒消浊酒，得景付清歌。木落澄空镜，梅开映素波。秋游那得此，好去傲仙坡。
冬夜王性甫招饮署中同段汝器吕介孺二年兄
作者：范景文
朝代：明

吾辈多通率，更深尚赴邀。官閒馀胜致，岁晏快长宵。杂坐都忘套，诙谈不厌嚣。独嫌司令者，酒政密科条。
冬月辰叟有湖上之游归来贻予以诗依韵和之
作者：范景文
朝代：明

湖光妙正在秋冬，露尽冰文雪半封。载月停舟应自绝，分烟挂画定嫌重。眉开远黛工能写，影浸寒梅巧作供。手把新诗清在眼，泠然容我梦相从。
冬至留未央诸君小饮余时有亡友之痛未央亦久客思归故末及之
作者：范景文
朝代：明

病馀节序几相忘，坐到情生漫举觞。虽在醒中关醉趣，每临欢处动愁肠。忧天自觉心逾短，测影谁知日渐长。梦苦劳人常畏睡，不分感旧与思乡。
冶城
作者：范景文
朝代：明

访古冶城地，朝天故此宫。廊回斜落月，钟老咽凄风。地换兴亡后，人归代谢中。情多终是累，凭吊意无穷。
刘耳枝过访
作者：范景文
朝代：明

久别方思已到门，霜棱满面气清温。春新酌酒催花节，月过张灯补上元。非马谭奇堪洗耳，如莺度曲欲销魂。披来醉墨神飞动，撼壁云涛夜色翻。
初柳
作者：范景文
朝代：明

春情乍被柳相挑，尽费支持不自聊。作意将来令眼媚，关情偏可惹魂销。瘦犹含态骄梅格，暖故拖寒带雪条。漫教疏黄与深绿，好风吹绽看来朝。
初秋看水中新月
作者：范景文
朝代：明

月固深秋好，逢秋已自奇。况当初出候，绝胜入残时。清映空中色，寒侵骨与肌。有无烟水里，正足使人思。一片波文润，居然冷画屏。水疑工小景，月故皱全形。若使光无剩，犹嫌写不灵。最奇声称色，细籁吹玲玲。閒将花比月，花老不如新。意敛翻多态，肤清并入神。纤轻工半面，游戏解分身。暗想怜花者，其时定早春。
初秋看水中新月·其一
作者：范景文
朝代：明

月固深秋好，逢秋已自奇。况当初出候，绝胜入残时。清映空中色，寒侵骨与肌。有无烟水里，正足使人思。
初秋看水中新月·其三
作者：范景文
朝代：明

閒将花比月，花老不如新。意敛翻多态，肤清并入神。纤轻工半面，游戏解分身。暗想怜花者，其时定早春。
初秋看水中新月·其二
作者：范景文
朝代：明

一片波文润，居然冷画屏。水疑工小景，月故皱全形。若使光无剩，犹嫌写不灵。最奇声称色，细籁吹玲玲。
去国辞陵忽大风雷
作者：范景文
朝代：明

晓望钟陵紫气开，五年拱护愧非才。狂愚有罪臣应死，高厚无私怒易回。帝鉴自能明日月，孤臣敢诧动风雷。去天洒泪重回首，何日烽烟靖九垓。
古盘吟
作者：范景文
朝代：明

古磁透骨青，丝细花文镀。扣作哀玉声，幽响漱清露。来几千百年，何人为冶铸。出土精色寒，冷光洗秋雨。众缺独以全，谁得穷其故。灵物现世间，应有鬼神护。宝气夜识难，显藏关乎数。嗜古癖且痴，披草斸荒墓。
叶以仲李元冶年兄招饮邸中
作者：范景文
朝代：明

滚滚京尘障眼生，寒冰对照玉堂清。挑灯浅语俱堪味，发箧新诗漫付评。混世无能甘独醒，知心倍自见深情。牢骚已向酬觥尽，独有忧天意未平。
吊方先生墓
作者：范景文
朝代：明

夷齐叩马谏，原不为武王。心忧篡弑者，借口于伐商。武烈当时变，二子念天常。各自具深心，并行岂相妨。顽民迁洛邑，义士死首阳。死名与死节，武俱不忍伤。一时两知己，千载有臣纲。忆昔方正学，将无同肝肠。气不激不烈，节不烈不扬。悲风寒木末，至今有馀怆。
同仁常毗卢庵共话
作者：范景文
朝代：明

寻胜探幽不厌频，心閒别是见清真。偶携艳语来僧舍，虽戴乌纱是隽人。语至移时常近夜，坐当暖处乍疑春。香林亦是看花地，梅影当窗渐有神。
同张宾王上仙愚公诸君子秦淮泛舟
作者：范景文
朝代：明

携酒来寻桃叶渡，听歌共上木兰舟。人当醉极偏矜醒，欢到关情反作愁。叠浪远山描浅黛，媚人明月趁清秋。朱栏曲曲香风散，丝管声中笑韵流。
同方孩未王子云及支浮诸上人华山月下共谈
作者：范景文
朝代：明

参禅何处问宗风，欲断声闻棒喝穷。香散空阶花自寂，谁留影印月明中。
同未央坐绣研斋
作者：范景文
朝代：明

冬足清人意，晴窗亦带寒。石灵香聚晕，研绣墨留残。披画茶相赏，摘梅雪并餐。鉴凭诗格取，商定可能宽。
同汪未央王太初尝秋茶
作者：范景文
朝代：明

虚窗菊影印疏斜，拣得山泉共试茶。香外微涵岩洞韵，声中小验乳冰花。水惟取活频看火，洗不嫌多净去沙。似带高秋清冽意，谁誇谷雨剪新芽。
同辰叟集仲诏葆光堂得阳字
作者：范景文
朝代：明

何期官舍里，见此紫芝房。种竹无伦次，栽花有秘方。琴生惟取韵，右聚亦能香。试解仙人意，悠然思葆光。
听李山人弹琴
作者：范景文
朝代：明

无言先有韵，竹下坐弹琴。忽尔清烦想，渊然思正襟。听泉来石上，引露就桐阴。曲罢还疑续，空林对语禽。
周景文年兄过访
作者：范景文
朝代：明

名字同来讵偶然，心期细话夜灯前。冲涛故我留还在，咽雪旁人不敢怜。笑以相看仍哭世，醉非因酒为忧天。京尘知否今如沸，玉尺持将并月悬。
味元堂
作者：范景文
朝代：明

留将何物伴元亭，瘦鹤聊存隐士形。傲骨相看延石丈，閒功好与注茶经。莳花亦欲成经济，饵术兼能益性灵。道是卧游嫌多事，从教饰壁画空青。
味元堂预衍元宵二十韵
作者：范景文
朝代：明

何须元夕至，月好更张灯。节令人能衍，心閒兴可乘。留清删火树，悬照映壶冰。时趁先斋夜，人招有发僧。小卮明绿玉，软缛拂青绫。酿雪宵微暖，凝寒焰自澄。水沈清雾散，墨晕烂霞蒸。梅厌探春使，松邀耐久朋。形忘呼尔汝，语次戒除升。觞政科条减，欢场伎俩增。歌先神静妙，鼓尽气凭陵。宗案疑难扫，诙言笑莫胜。吟参东越唾，侬借北吴称。茗战分高下，骚坛叹废兴。调排名士简，端坐酒人矜。抱杞忧天坠，呼嵩祝日升。醒多聊间睡，逊苦更嫌兢。后约需花放，临高带雪登。事皆离旧谱，诗并就新绳。佳集无嫌数，中秋定可仍。
和北吴歌
作者：范景文
朝代：明

层层柳色水平池，三里孤城月照陴。山雨楼空钟罢响，开门忙杀卖糕儿。龙潭月冷澹无波，自昔瀛州带九河。北望燕京南接赵，土人犹说古悲歌。钩盘击浪注东来，风捲蹄轮碾作埃。搔首筑堤人不见，最高传自祭风台。野旷烟平写意图，垂杨深处隐城隅。月明桥断吴家渡，古井风吹响辘轳。石马寒嘶卧古松，地老幽魂向此中。穷杀城南耕瘠土，年年冢畔哭秋风。秋水蒹葭绿雨敷，冷香亭外碧澄湖。画船泛月人争看，道是潇湘好画图。元宵踏月月如银，士子焚香拜圣人。道遇女郎走百病，南关灯火一时新。春来多半是风沙，雨后新晴一抹霞。梨白桃红杨柳绿，蘋婆花似海棠花。芳郊走马踏青行，随意空城春草生。绿柳阴中鞦韆影，游人知道是清明。雨当三月贵如金，夜望云生早看阴。风刮土龙鳞爪动，杨枝洒水叫甘霖。春锄带雨润如酥，风送农歌动地呼。怕说城中飞檄至，修堤河上点丁夫。连窝驿枕卫河隈，乘传何堪前站催。白米江鱼随处有，麦黄水涨送船来。凤仙浸指甲尖绯，架上石榴簇作围。茉莉南船新寄到，百钱买得一盆归。春饥指望到秋偿，未老新蚕已典桑。风刈雨锄浑旧事，如今岁岁打飞蝗。菜香瓜熟枣离离，正是田家快活时。官苦徵逋私苦债，隔邻含泣卖妻儿。屋破村荒照月明，寒灯络纬夜三更。机杼声残眠未稳，唤起男儿事早耕。家家酿酒泛黄花，初熟携将问狭邪。一曲新声听不了，留眠过夜醉琵琶。蓟北雪飞十月天，孤村云冻破炊烟。风酸路滑行人绝，犹见老僧驴背眠。桃符门挂映春联，爆竹声中又一年。队队轻衫香笼袖，斗鸡日费几千钱。白衣赛会竞烧香，簇拥如花看道场。小扇频遮移步缓，旁边立住少年郎。闻催新饷倍生愁，岁岁加编未得休。一邑硝黄三十万，出关重复派车牛。黍稷才收便摘花，一年最苦是农家。霜来九月秋原尽，又见风吹麦陇斜。十家九尽垫官钱，敲扑声高欲彻天。昨日相逢开口笑，徭差新改一条鞭。阔袖高冠士气驯，从来文事亦彬彬。近科只说丙午盛，十五人中举六人。乡里儿郎也解歌，时兴曲子土音哦。最难听是声哀急，不为关情唤奈何。青丝斜纽挽双鬟，斗草才同姊妹还。闻说郎来亲插戴，背人偷觑倚窗间。北吴原不是东吴，古意如今问有无。击筑馀风劳想像，一时俗尚喜言苏。红亭带柳板桥横，古道西郊送客行。谩道征轮怜下国，彤云咫尺望神京。齐讴变调和初成，一字吟来一字情。便带虎丘山下去，船回月上试新声。
和北吴歌·其一
作者：范景文
朝代：明

层层柳色水平池，三里孤城月照陴。山雨楼空钟罢响，开门忙杀卖糕儿。
和北吴歌·其七
作者：范景文
朝代：明

元宵踏月月如银，士子焚香拜圣人。道遇女郎走百病，南关灯火一时新。
和北吴歌·其三
作者：范景文
朝代：明

钩盘击浪注东来，风捲蹄轮碾作埃。搔首筑堤人不见，最高传自祭风台。
和北吴歌·其九
作者：范景文
朝代：明

芳郊走马踏青行，随意空城春草生。绿柳阴中鞦韆影，游人知道是清明。
和北吴歌·其二
作者：范景文
朝代：明

龙潭月冷澹无波，自昔瀛州带九河。北望燕京南接赵，土人犹说古悲歌。
和北吴歌·其二十
作者：范景文
朝代：明

白衣赛会竞烧香，簇拥如花看道场。小扇频遮移步缓，旁边立住少年郎。
和北吴歌·其二十一
作者：范景文
朝代：明

闻催新饷倍生愁，岁岁加编未得休。一邑硝黄三十万，出关重复派车牛。
和北吴歌·其二十七
作者：范景文
朝代：明

北吴原不是东吴，古意如今问有无。击筑馀风劳想像，一时俗尚喜言苏。
和北吴歌·其二十三
作者：范景文
朝代：明

十家九尽垫官钱，敲扑声高欲彻天。昨日相逢开口笑，徭差新改一条鞭。
和北吴歌·其二十九
作者：范景文
朝代：明

齐讴变调和初成，一字吟来一字情。便带虎丘山下去，船回月上试新声。
和北吴歌·其二十二
作者：范景文
朝代：明

黍稷才收便摘花，一年最苦是农家。霜来九月秋原尽，又见风吹麦陇斜。
和北吴歌·其二十五
作者：范景文
朝代：明

乡里儿郎也解歌，时兴曲子土音哦。最难听是声哀急，不为关情唤奈何。
和北吴歌·其二十八
作者：范景文
朝代：明

红亭带柳板桥横，古道西郊送客行。谩道征轮怜下国，彤云咫尺望神京。
和北吴歌·其二十六
作者：范景文
朝代：明

青丝斜纽挽双鬟，斗草才同姊妹还。闻说郎来亲插戴，背人偷觑倚窗间。
和北吴歌·其二十四
作者：范景文
朝代：明

阔袖高冠士气驯，从来文事亦彬彬。近科只说丙午盛，十五人中举六人。
和北吴歌·其五
作者：范景文
朝代：明

石马寒嘶卧古松，地老幽魂向此中。穷杀城南耕瘠土，年年冢畔哭秋风。
和北吴歌·其八
作者：范景文
朝代：明

春来多半是风沙，雨后新晴一抹霞。梨白桃红杨柳绿，蘋婆花似海棠花。
和北吴歌·其六
作者：范景文
朝代：明

秋水蒹葭绿雨敷，冷香亭外碧澄湖。画船泛月人争看，道是潇湘好画图。
和北吴歌·其十
作者：范景文
朝代：明

雨当三月贵如金，夜望云生早看阴。风刮土龙鳞爪动，杨枝洒水叫甘霖。
和北吴歌·其十一
作者：范景文
朝代：明

春锄带雨润如酥，风送农歌动地呼。怕说城中飞檄至，修堤河上点丁夫。
和北吴歌·其十七
作者：范景文
朝代：明

家家酿酒泛黄花，初熟携将问狭邪。一曲新声听不了，留眠过夜醉琵琶。
和北吴歌·其十三
作者：范景文
朝代：明

凤仙浸指甲尖绯，架上石榴簇作围。茉莉南船新寄到，百钱买得一盆归。
和北吴歌·其十九
作者：范景文
朝代：明

桃符门挂映春联，爆竹声中又一年。队队轻衫香笼袖，斗鸡日费几千钱。
和北吴歌·其十二
作者：范景文
朝代：明

连窝驿枕卫河隈，乘传何堪前站催。白米江鱼随处有，麦黄水涨送船来。
和北吴歌·其十五
作者：范景文
朝代：明

菜香瓜熟枣离离，正是田家快活时。官苦徵逋私苦债，隔邻含泣卖妻儿。
和北吴歌·其十八
作者：范景文
朝代：明

蓟北雪飞十月天，孤村云冻破炊烟。风酸路滑行人绝，犹见老僧驴背眠。
和北吴歌·其十六
作者：范景文
朝代：明

屋破村荒照月明，寒灯络纬夜三更。机杼声残眠未稳，唤起男儿事早耕。
和北吴歌·其十四
作者：范景文
朝代：明

春饥指望到秋偿，未老新蚕已典桑。风刈雨锄浑旧事，如今岁岁打飞蝗。
和北吴歌·其四
作者：范景文
朝代：明

野旷烟平写意图，垂杨深处隐城隅。月明桥断吴家渡，古井风吹响辘轳。
和友人閒居之作
作者：范景文
朝代：明

夜里删诗日看山，纵然忙杀也清閒。从教花落休开径，除却僧来即闭关。性好积书终是癖，身无小病怕成顽。幽栖未尽声闻累，鹤舞？？鸟语蛮。
和友人閒居之作
作者：范景文
朝代：明
体裁：七言律诗

夜里删诗日看山，纵然忙杀也清閒。从教花落休开径，除却僧来即闭关。性好积书终是癖，身无小病怕成顽。幽栖未尽声闻累，鹤舞��鸟语蛮。
和秋禊六首
作者：范景文
朝代：明

春禊何如秋禊佳，高情远致自吾侪。会无常数馀閒日，坐有清流宜水涯。旧谱翻成添韵事，新题吟去散诗牌。祓除此际知尤快，风淡无尘月不霾。春禊何如秋禊佳，中元上巳亦何乖。暑当初去如芳候，月到方圆畅好怀。度曲和容林外鸟，飞觞劝借雨中蛙。未能免俗聊应尔，献果分瓜拆玉钗。春禊何如秋禊佳，月新花老较争差。山光似睡疑初醒，蛩叫如吟乍自喈。情胜不寻三月例，诗成懒作四言排。临池势向空中取，雁字分明折股钗。春禊何如秋禊佳，气清天朗应时谐。随缘杂坐能忘套，率语倾心不忌俳。林里真堪称小隐，花前亦可学长斋。主人欲傲山阴会，丝竹如教故故喈。春禊何如秋禊佳，时时觞咏可兴怀。鸿宾莺友谁调舌，殇寿彭夭我放骸。流水声悽弹绿绮，蘋花风紧踏青鞋。凭将格外通疏意，探雪观莲总未乖。春禊何如秋禊佳，幽芳九畹露滋荄。风传金气园邻谷，门接桑田里是柴。貌出群贤皆似鹤，坐当古木半如楷。远香无用标新榜，即曰兰亭义却谐。
和秋禊六首·其一
作者：范景文
朝代：明

春禊何如秋禊佳，高情远致自吾侪。会无常数馀閒日，坐有清流宜水涯。旧谱翻成添韵事，新题吟去散诗牌。祓除此际知尤快，风淡无尘月不霾。
和秋禊六首·其三
作者：范景文
朝代：明

春禊何如秋禊佳，月新花老较争差。山光似睡疑初醒，蛩叫如吟乍自喈。情胜不寻三月例，诗成懒作四言排。临池势向空中取，雁字分明折股钗。
和秋禊六首·其二
作者：范景文
朝代：明

春禊何如秋禊佳，中元上巳亦何乖。暑当初去如芳候，月到方圆畅好怀。度曲和容林外鸟，飞觞劝借雨中蛙。未能免俗聊应尔，献果分瓜拆玉钗。
和秋禊六首·其五
作者：范景文
朝代：明

春禊何如秋禊佳，时时觞咏可兴怀。鸿宾莺友谁调舌，殇寿彭夭我放骸。流水声悽弹绿绮，蘋花风紧踏青鞋。凭将格外通疏意，探雪观莲总未乖。
和秋禊六首·其六
作者：范景文
朝代：明

春禊何如秋禊佳，幽芳九畹露滋荄。风传金气园邻谷，门接桑田里是柴。貌出群贤皆似鹤，坐当古木半如楷。远香无用标新榜，即曰兰亭义却谐。
和秋禊六首·其四
作者：范景文
朝代：明

春禊何如秋禊佳，气清天朗应时谐。随缘杂坐能忘套，率语倾心不忌俳。林里真堪称小隐，花前亦可学长斋。主人欲傲山阴会，丝竹如教故故喈。
四友斋斋宿
作者：范景文
朝代：明

老松翠柏绿阴古，时闻暗香隐梅坞。新篁迎雨啸碧云，梦入山阴千尺頫。度梁乳燕惊蟾蜍，萤星飞尽墙阴舞。穆然静虑休空寮，百王礼乐循簋簠。咫尺声灵镇旧邦，遥望閟宫思桑土。干云劲节洵良朋，好手调羹为溉釜。我战则克祭受福，庶以恪恭报明主。
坐仁常松鹤亭归时有作
作者：范景文
朝代：明

绿雪飞苔石径滑，微风不动树声歇。雅歌缓缓溜珠圆，子规叫冷山头月。对酒细语劝酬清，白玉麈底开元窟。醉花亦欲学长生，乌纱绣绂裹仙骨。归路鹤引听松涛，云凝似看明星没。
壬戍中秋酌月方罢城西忽报寇警当夜移书请兵于时引烛挥毫与杯酒共为淋漓一段意气不觉自雄偶忆其事诗以记之
作者：范景文
朝代：明
体裁：七言律诗

邹峄城边战骨高，血腥染月黯平濠。偏当胜日闻传警，不放清尊有佩刀。谈笑凭将吞贼垒，缄书飞去代龙韬。整閒应愧围棋墅，痛哭筹兵气自豪。
夏夜同李仲昌小坐阅邢子愿书
作者：范景文
朝代：明

新晴夏夜亦萧森，杯酒寻常觉独深。花为殿春犹恋草，树当趁月上栖禽。笔锋入处看偏正，诗案翻来辨古今。久坐一庭空似水，无言相对领元心。
夜坐
作者：范景文
朝代：明

不寐中宵起，虚庭分外清。花因风弄影，云与月争明。人定鸦栖稳，寒初鹤梦惊。飒然生远树，大半是秋声。
夜坐
作者：范景文
朝代：明

不独坐慵睡亦慵，起同鹤步破苔封。霜华渐湿晴为雨，天水互涵影似重。就月经行疑积雪，听涛移坐近寒松。炉香方炷心应寂，林外犹嫌度远钟。
夜坐
作者：范景文
朝代：明

微嫌花气掩，棚下坐焚香。竹引人偏远，更催月觉忙。茶涛烹古雪，螀韵答清商。定起蒲团坐，幽通鹤梦长。
夜坐偶成
作者：范景文
朝代：明

晓来雪飞残，逗漏梅花信。向夜晚风轻，敲动疏篁韵。引月沁空庭，一幅冰绡润。稍嫌松影繁，映处生薄晕。起坐静焚香，香销烟未烬。四顾万籁冥，何处响隐隐。细听或钟声，悽咽乍远近。此际饶深情，向谁与答问。
夜起
作者：范景文
朝代：明

午睡常多夜懒眠，虚庭步月影翛然。酒酣恰值初醒候，香袅仍闻欲尽烟。相伴无人依竹下，共堪与语问花前。更移小榻池边坐，一气空明看水天。
天界寺
作者：范景文
朝代：明

尘外何从觅净缘，偶来法界叩诸天。经声度水鱼能听，树影参云鸟自翩。地静宝花香作雨，阴多松月夜为烟。慵将馀慧需牙后，半偈还期四大捐。
姚孟长过访
作者：范景文
朝代：明

夙昔共周旋，生平欣依托。冰雪濯肝肠，尘喧不能灼。寥寥神味投，别久伤离索。闻君自北来，未见意已作。片帆驻江干，副兹千里约。夜雨对深灯，清言纷如错。茫茫百感生，欲语喉间格。中有不能平，时托于谐谑。举国坐漏舟，危楫焉所泊。凭君济代人，余将安丘壑。
客有询近状者书此以答
作者：范景文
朝代：明

若问归来事，閒时手一编。饥临乞米帖，贫乏买山钱。鹤性如人傲，花枝近水妍。犹容吴客至，语带五湖烟。
宿昭庆寺晓起
作者：范景文
朝代：明

人境何曾隔，宿来似远山。水喧摇画壁，月静隐禅关。钟晓人催醒，铃清鸟共閒。仍牵馀梦去，稳棹卧湖间。
宿长清署中晓起将发感而有作时丙辰正月六日
作者：范景文
朝代：明

古驿昏鸦睡，长途暮马饥。宵寒停柝早，时亟启关迟。落月三更信，春风六日期。年年行役苦，两度已于斯。
寄吕介孺即次其韵
作者：范景文
朝代：明

昔人论朋友，云是我之二。形迹声气外，应是具别意。与尔有是夫，脉脉称同志。语语率心口，言下尽情挚。有时或脱疏，翻觉胜周毖。何处见最真，质之于梦寐。我亦第二尔，莫漫拟昆季。
寄怀倪玉汝太史
作者：范景文
朝代：明

西湖感旧梦中过，桥畔秋容近若何。携奕山头皆谢墅，扣舷月下谱吴歌。星躔太史藏书丽，潮涌钱塘得气多。可忆白门孤啸者，江风萧瑟叹庭柯。
寄李仁常
作者：范景文
朝代：明

李郎好情致，都不关山水。虽尔负才多，渊静无自喜。两人称淡交，政此元味尔。许日不见时，辄欲生吝鄙。况是别经年，中怀能已已。把酒读离骚，所思在兰芷。
寄李仁常年丈
作者：范景文
朝代：明

日逐违心事，方知作吏难。诗情移案牍，爽气碍衣冠。疏阔还疑傲，矜持且近酸。君能堪此否，好语漫相宽。从无三日别，隔岁竟何堪。明月人千里，秋风字一函。宦情嫌少味，世事畏深谭。近状无劳问，疏中半带憨。
寄李仁常年丈·其一
作者：范景文
朝代：明

日逐违心事，方知作吏难。诗情移案牍，爽气碍衣冠。疏阔还疑傲，矜持且近酸。君能堪此否，好语漫相宽。
寄李仁常年丈·其二
作者：范景文
朝代：明

从无三日别，隔岁竟何堪。明月人千里，秋风字一函。宦情嫌少味，世事畏深谭。近状无劳问，疏中半带憨。
对雪
作者：范景文
朝代：明

月下宜脩篁，风前宜新柳。两清谁相宜，梅以雪为友。孤山移数株，铁干矜希有。无雪少精神，如人失胜偶。情深唤奈何，枮坐相待久。天似殊作解，吹霰洒疏牖。仿古绘雪堂，细于影中取。明灭幻冷光，往往困画手。就旁写冻枝，以配支离叟。彻骨耐高寒，虽老不嫌丑。元赏惬素心，宜茶不宜酒。
寿南少司农毕东郊老师
作者：范景文
朝代：明

法星晓灿映长庚，钟阜遥看五色明。周召大猷勷武烈，东南元气巩陪京。泉流九府心能计，天柱四维手可擎。歌罢冈陵还进酒，缑山恍听夜吹笙。
寿周挹斋相国五帙时为仲冬
作者：范景文
朝代：明

绮岁功成帝者师，浣花溪畔隐仙姿。正馀日月悬青嶂，犹有云雷绕赤墀。炉煖博山藏旧赐，梅含霜圃长新枝。伫看紫诏蟠龙卧，泰际阳回正此时。
寿姜汉洲封君六帙双寿
作者：范景文
朝代：明

夜读灵文晓弄潮，齐眉白发未飘萧。古心映物存三代，佳致移居爱六朝。世望门高东海表，国材梓象北山桥。长春酒进还难老，蓬岛仙人近可招。
寿官凝之母宋恭人七帙
作者：范景文
朝代：明

几许明膏听喔咿，代严成教两名齐。鸡鸣每肃星坛礼，布素恒兼象服携。脱剃真称名士母，长斋不愧太常妻。楚烟绿处春风起，吹放桃花遍五溪。
寿方孩未年丈
作者：范景文
朝代：明

秋花寄静枝，幽妍入蓉帐。霜气肃万物，孤松发条畅。君子古处心，坚于九节杖。狂流升推迁，末俗怀嘉尚。吾道赖主盟，骚坛亦宗匠。略寄安石棋，量倾次道酿。相看双发元，閒情悟昭旷。冰雪神仙姿，湘波泻清漾。药圃菊苗肥，枫林红叶飏。何处托远心，古衲互酬唱。黄粱梦蚤醒，百事任层浪。
寿王季重石夫人六帙寿
作者：范景文
朝代：明

林下高风女士行，名人绝代影相将。箧馀布素随仙吏，梦发兰闺育国香。凤翥云中风正饱，花明雪后日初长。齐眉笑对佳山水，岁岁綵衣进紫觞。
寿薛千仞八帙时寓白门
作者：范景文
朝代：明

少微星曜谢公墩，祭酒群推白社尊。笔下六朝供带草，眼中四世见芳荪。朱弦爱谱清平调，丝雨欣沾绮季村。夜读仙经和鹤啸，幔亭烟月接昆崙。
寿许子洽
作者：范景文
朝代：明

寥天孤鹤翥云翎，高士于今见典刑。字饱神仙灵蠹简，书藏石室续麟经。董狐笔不宽时贵，司马名先动汉廷。陵谷几更君未老，老人星傍少微星。
寿邱太安人为杨计部母
作者：范景文
朝代：明

鸾珈色映綵衣新，栉帨曾随骨鲠臣。教化鲤庭勤杜稷，溯来熊梦叶天人。潘舆晴日花堪赏，陶母官厨性爱贫。见说冰心兼露洒，南天竞祝北堂春。
寿陈眉公徵君用董思白韵
作者：范景文
朝代：明

无论蒲驾与鸾骖，懒出仙庐岁已三。避诏洞今移泖淀，老人星独照东南。露花历历飞毫彩，霜菊累累韫手谈。何日解韬求辟谷，道衣相访拂烟岚。
将抵家见月
作者：范景文
朝代：明

客里三逢月，西湖一载游。暑因清渐减，劳得快相酬。低照从山起，馀情借雨收。归家看亦好，尅日到中秋。
山园将辟浚得一泉甚甘
作者：范景文
朝代：明

何须他选胜，随意得佳泉。石气如将雨，花畦渐及田。烹茶浇苦月，绘雪借寒烟。时与松涛并，听秋坐槛前。
己夘九月杪再游摄山遇雨
作者：范景文
朝代：明

笋舆经雨倍逡巡，虚想秋游胜似春。却对烟云如画里，入山仍作卧游人。
庚申元夕仁常招饮灯市酒楼同王无近章甫仲田伯善年兄有赋
作者：范景文
朝代：明

御沟春暖涨冰丝，风软沙吹日影移。珠缀九微明灿烂，张灯不待月高时。王孙约队簇金貂，玉勒青骢绮陌骄。文贝珊瑚看不尽，东华门外市三条。朱楼一带郁嵯峨，阵阵香风榇绮罗。龙烛薰空喧不夜，天街到处月明多。宝马如云炬列星，梨园部部几回停。游人荡引春心处，红袖双垂醉倚屏。侯家骑从导初传，满路花飞拾翠钿。携得冰壶清切意，焚香坐听唱游仙。月明处处度笙箫，春色分明廿四桥。有酒劝君须尽醉，百年能得几元宵。夜光人影共阑珊，裁就新诗月上栏。浅黛娇红争眼媚，此回尽作梦中看。火树明时夜色骄，蝶飞照见上吴绡。纱笼引向皇城下，女伴相邀共走桥。珍珠帘内艳层层，笑韵飞空力不胜。别有耽元灯下坐，徐呼童子夜敲冰。赐酺长安旧事存，千官节假亦君恩。红云遥望深深处，高架鳌山乐至尊。
庚申元夕仁常招饮灯市酒楼同王无近章甫仲田伯善年兄有赋·其一
作者：范景文
朝代：明

御沟春暖涨冰丝，风软沙吹日影移。珠缀九微明灿烂，张灯不待月高时。
庚申元夕仁常招饮灯市酒楼同王无近章甫仲田伯善年兄有赋·其七
作者：范景文
朝代：明

夜光人影共阑珊，裁就新诗月上栏。浅黛娇红争眼媚，此回尽作梦中看。
庚申元夕仁常招饮灯市酒楼同王无近章甫仲田伯善年兄有赋·其三
作者：范景文
朝代：明

朱楼一带郁嵯峨，阵阵香风榇绮罗。龙烛薰空喧不夜，天街到处月明多。
庚申元夕仁常招饮灯市酒楼同王无近章甫仲田伯善年兄有赋·其九
作者：范景文
朝代：明

珍珠帘内艳层层，笑韵飞空力不胜。别有耽元灯下坐，徐呼童子夜敲冰。
庚申元夕仁常招饮灯市酒楼同王无近章甫仲田伯善年兄有赋·其二
作者：范景文
朝代：明

王孙约队簇金貂，玉勒青骢绮陌骄。文贝珊瑚看不尽，东华门外市三条。
庚申元夕仁常招饮灯市酒楼同王无近章甫仲田伯善年兄有赋·其五
作者：范景文
朝代：明

侯家骑从导初传，满路花飞拾翠钿。携得冰壶清切意，焚香坐听唱游仙。
庚申元夕仁常招饮灯市酒楼同王无近章甫仲田伯善年兄有赋·其八
作者：范景文
朝代：明

火树明时夜色骄，蝶飞照见上吴绡。纱笼引向皇城下，女伴相邀共走桥。
庚申元夕仁常招饮灯市酒楼同王无近章甫仲田伯善年兄有赋·其六
作者：范景文
朝代：明

月明处处度笙箫，春色分明廿四桥。有酒劝君须尽醉，百年能得几元宵。
庚申元夕仁常招饮灯市酒楼同王无近章甫仲田伯善年兄有赋·其十
作者：范景文
朝代：明

赐酺长安旧事存，千官节假亦君恩。红云遥望深深处，高架鳌山乐至尊。
庚申元夕仁常招饮灯市酒楼同王无近章甫仲田伯善年兄有赋·其四
作者：范景文
朝代：明

宝马如云炬列星，梨园部部几回停。游人荡引春心处，红袖双垂醉倚屏。
庚辰闰元旦作
作者：范景文
朝代：明

天心重起贞元会，月纪春王序不穷。爆竹无声融晓日，冰花尽泮漾条风。夜忘守岁新人意，瑞再占云费化工。最喜太平频献寿，椒觞又进未央宫。
张九山给谏言事被谪
作者：范景文
朝代：明

丹翰戾南国，矢音曜奇姿。梧掖肃秋霜，秉节陈危词。狐鼠已魄阻，凭城安所施。天意神颠倒，吾道无诡随。瞻彼高冈翙，何妨暂枳栖。君子司邦直，卑飞亦光仪。中诚苟不昧，剖衷对龙墀。嗟余抱孤愤，慷慨共心期。
归
作者：范景文
朝代：明

素衣生怕染京尘，乞得江湖老此身。无用将从樗栎伍，有家愿与鹭鸥邻。陶潜避世非为菊，张翰思吴岂在莼。夜月几回劳北望，关心国事涕沾巾。
归舟暂泊京口
作者：范景文
朝代：明

空航亦号五湖游，胜地真堪与唱酬。唯许卜邻招隐地，三山虽好懒淹留。
徐辰叟以诗名家而书法画品亦复擅奇一时遂有三绝之目夫三者足为辰叟重哉高情寄托尚别有在而此其馀也然馀亦称绝是之谓辰叟耳
作者：范景文
朝代：明

谁似君三绝，当由韵不如。试看诗在画，直以篆为书。披卷生情慧，含毫寄想疏。文心通体映，此亦但其馀。
忆山
作者：范景文
朝代：明

忆山偶得句，多半是言秋。烟湿林光醉，凉生竹韵幽。招云时扫石，见月或登楼。准拟寒梅绽，还成度雪游。
恭谒孝陵
作者：范景文
朝代：明

孝陵佳气郁葱笼，手辟鸿濛万国从。帝命开天非逐鹿，地因拱圣始蟠龙。风雷久护存灵瑞，日月同华想圣容。拜罢小臣思作颂，大明丰芑此山钟。
恭谒孝陵有述
作者：范景文
朝代：明

惟帝造家邦，栖神依江甸。本计系东南，基立联㝢县。牖户莫予侮，咽喉席清晏。攀髯泣难从，藏鼎垂钟巘。光气照松楸，万年紫气现。绛帷顿八纮，除凶与定变。会朝既清明，长发真龙见。南顾思无斁，濯灵此永奠。臣职愧军旅，敢从俎豆荐。
恭谒孝陵有述
作者：范景文
朝代：明
体裁：古风

惟帝造家邦，栖神依江甸。本计系东南，基立联宇县。牖户莫予侮，咽喉席清晏。攀髯泣难从，藏鼎垂钟巘。光气照松楸，万年紫气现。绛帷顿八纮，除凶与定变。会朝既清明，长发真龙见。南顾思无斁，濯灵此永奠。臣职愧军旅，敢从俎豆荐。
恭阅陪京宫阙次王元美韵
作者：范景文
朝代：明

帝阙昔经始，匠作亦云备。淮甸拥那居，钟岳奠宸位。虎踞八表从，翚飞百祀寄。宫水红壁流，苑花绿阶丽。结佩趋辰朝，鸣钟候更次。车书既已同，斋居顺星气。俭德神禹同，卑宫符规制。辇路长松风，香随秋月至。
憩寿张署中次介孺韵
作者：范景文
朝代：明

谁是当官不苦忙，敲冰且复浣诗肠。来青乍快迎风竹，送日常焚入夜香。行色三更随月冷，襟期六月带秋凉。远心自在尘鞅里，小憩何须定解缰。
戊寅初度喜雨
作者：范景文
朝代：明

冬燠知将雨，应期此日阴。春先梅意润，爽入酒杯深。滴沥寒歌韵，云雷激壮心。感时才易尽，漫自说为霖。
戏赠同波上人
作者：范景文
朝代：明

云心已冷气如虹，坐听鸣泉说苦空。脱下袈裟调骏马，教人错认是支公。
招徐辰叟何圣符李仁常饮邸中和韵
作者：范景文
朝代：明

文字虽清事，酒间并可删。时偏宜冷夜，人半似秋山。防醉茶居胜，矜奇画自悭。欲行君且住，留与月同还。
招戏设席于吴门舟上晚泊虎丘
作者：范景文
朝代：明

歌板初传酒渐催，金阊桥下放船开。香风低散飘罗袂，艳舞轻翻簇锦堆。渔唱依林吹笛和，莲舟拂水送花来。当场已自销魂甚，莫近生公说法台。
斋中
作者：范景文
朝代：明

疏篁写影上屏纱，态韵萧森类画家。尤爱空明红间碧，更将镜子照瓶花。
斋中
作者：范景文
朝代：明

素嫌多事是尊生，但得心閒近道情。韵取疏梅寒可耐，形摹瘦鹤病逾清。扫花欲便观苔坐，删竹常防碍月行。片石颓然无位置，任同老懒畏经营。
斋中
作者：范景文
朝代：明

颇嫌多事是尊生，但得心闲近道情。长与疏梅耐幽独，更教瘦鹤伴凄清。扫花欲便亲苔坐，删竹当防碍月行。片石颓然无位置，也同老懒畏经营。
斋中瓶花吹落案间探韵得变字遂成二首
作者：范景文
朝代：明

郊外春光容易变，花枝摇落红如霰。留春无计折将归，胆瓶权作宜春院。长辞妒雨与狂风，绣幕围香恼蜂燕。上人好养马，自是冶性爱颠狂，棐几一夜飞片片。主人久已耐餐冰，领取禅心伴妖茜。一般落红作春殿，不向树底向溪砚。花神应是好文雅，笔公墨君邀缱绻。如眠似起意韵骄，石床作枕藤纹荐。谁言陌上少残芳，不衬马蹄扑人面。岂特花开有高低，花谢亦自分贵贱。
斋中瓶花吹落案间探韵得变字遂成二首·其一
作者：范景文
朝代：明

郊外春光容易变，花枝摇落红如霰。留春无计折将归，胆瓶权作宜春院。长辞妒雨与狂风，绣幕围香恼蜂燕。上人好养马，自是冶性爱颠狂，棐几一夜飞片片。主人久已耐餐冰，领取禅心伴妖茜。
斋中瓶花吹落案间探韵得变字遂成二首·其二
作者：范景文
朝代：明

一般落红作春殿，不向树底向溪砚。花神应是好文雅，笔公墨君邀缱绻。如眠似起意韵骄，石床作枕藤纹荐。谁言陌上少残芳，不衬马蹄扑人面。岂特花开有高低，花谢亦自分贵贱。
断蛇沟
作者：范景文
朝代：明

赤帝子，带醉归，酒气如虹剑光挥。蛇神血溅妖妪啼，夜半捣药声鸣悲。祖龙死，楚骓彝，大风歌喜羽觞飞。汉高长技烹走狗，何不将来断牝鸡。
新草
作者：范景文
朝代：明

春光吹到未全匀，偏是新青自可人。无力摇风因带雪，有情就雨怕沾尘。欲寻多处须临水，正趁柔时好作茵。乘晓踏青原上望，离离烟际辨曾真。
无字碑
作者：范景文
朝代：明

片石峰头古并垂，无端玉简使人疑。何书不被山灵怒，深窅谁如无字碑。
无题
作者：范景文
朝代：明

话到匡山恍欲乘，泠然六月对寒冰。客忘形迹分谁主，官耐清贫却类僧。斗茗因香为韵格，评诗似水辨淄渑。花陪晚醉仍留影，月尽移将问一灯。
早发
作者：范景文
朝代：明

归途贪看月，带睡促宵征。旅梦风吹断，客心雁过惊。路穷常遇水，云散渐临城。晓气清如此，连朝雨乍晴。
早观趵突泉和尔律
作者：范景文
朝代：明

谁使人意閒，听浪宜向晚。谁使澄素心，波静快平远。泉脉此何来，乱溅崩雪堰。滚滚漾冰花，斗此珠珍苑。相斗势未降，碎击琉璃散。每誇匡瀑飞，玉跳胜瓴建。应是天液灵，巧与地籁混。渟泓不尽奇，故此束而卷。试取浣尘空，喷薄省决挽。照之须眉扬，挹之醒沉懑。寄语洗耳人，此际堪嘉遁。
明孔山偈呈性甫
作者：范景文
朝代：明

怪哉明孔山，灵窦一线白。嵌空彻玲珑，巧似鬼工擘。人言达摩师，此中曾面壁。眼光不转观，坼此通明石。我来仔细参，此义了难索。使以眼观空，空将何所坼。若空可坼时，空亦成滞迹。譬如苍苍天，烁日一轮赤。谁为舒长眼，点破长空碧。今有看日人，晶华纷相迫。为是眼射日，为是日所射。欲作如是观，益增万重逆。腐儒谈道理，谈此曷容易。请君下一语，以之当笺释。
春夜流云阁听客弹琴
作者：范景文
朝代：明

何事三春里，泠然一片秋。酒虽留客醉，琴故使人幽。茶熟香销鼎，灯残月到楼。馀将萧飒意，入梦作仙游。
春日同雪峤上人游瓦官寺
作者：范景文
朝代：明

廿载流光叹掷梭，乘春无意复相过。清阴不改留孙竹，老树曾经挂女萝。劫历刹随陵谷易，境幽香杂雨烟和。坐来试證无言谛，止水何须问定波。
春日游仲茅爰园
作者：范景文
朝代：明

夙约今方践，期春故尔迟。石犹存雪貌，柳渐逗烟姿。鸟嫩声能和，竹多径易疑。韵留歌尽处，酒半出新诗。乐事应非一，清宵好放船。窗开缘月上，岸泊定花前。穿谷工疑鬼，回溪别有天。为欢愁漏短，明日隔风烟。
春日游仲茅爰园·其一
作者：范景文
朝代：明

夙约今方践，期春故尔迟。石犹存雪貌，柳渐逗烟姿。鸟嫩声能和，竹多径易疑。韵留歌尽处，酒半出新诗。
春日游仲茅爰园·其二
作者：范景文
朝代：明

乐事应非一，清宵好放船。窗开缘月上，岸泊定花前。穿谷工疑鬼，回溪别有天。为欢愁漏短，明日隔风烟。
春日登雨花台
作者：范景文
朝代：明

山光一带正迎人，选胜高台载酒茵。绮席閒分铺草坐，香尘似袅散花身。晴烟破晓青堪谱，浅黛描春翠可亲。解缚胜情还不碍，披云双屐试游新。
春暮看迎春花
作者：范景文
朝代：明

春深方欲去，花始见迎春。避雪迟芳候，攀条怅美人。分黄邀柳伴，惬赏得茶新。持此留将送，相怜意更真。
晓起
作者：范景文
朝代：明

残月晨光认未明，薰炉贴被晓烟清。因贪好梦常思睡，任带馀酣懒解酲。觉半犹嫌惊帐蝶，起来预拟听林莺。恐虚客约看花早，欹枕呼童问雨晴。
暇办亭落成
作者：范景文
朝代：明

雄都开白下，重镇寄师中。天作高山仰，地环二水通。铁花昭旧服，金匮袭遗弓。机务分宸北，绸缪控大东。裘轻思宴镐，图览识诒丰。六代风流地，千秋日月宫。但存高士意，期与昔贤同。锁钥惭司马，风云想卧龙。治丝须取暇，聚米快成功。了此无多事，于斯竭匪躬。捷书来赌墅，猛士忆歌风。氛静安甸服，时平燕帝穹。登临筹豫胜，月帐梦非熊。
月夜闻笛
作者：范景文
朝代：明

月白江空露下时，谁家笛傍晚风吹。情深可奈消无酒，景好惟须对以诗。欲谱新词三弄里，那堪苦调几声悲。将眠又起呼舟子，船过山阳且莫迟。
有感
作者：范景文
朝代：明

天启嗣祚年，海宇遘大庆。朝廷欣有人，台谏气色盛。叫阍洒赤肝，指奸节逾劲。危明宁不过，恃有上神圣。何来连斥逐，无乃累新政。薄谪亦主恩，敢废天子命。所虞端一开，凡言疑欲屏。中珰思乘墉，况可授以柄。于惟我神皇，高拱飞天镜。稍稍视下轻，酿成结轖病。今谁秉国成，借之弄机阱。罪人佚显罚，乃曰言官诤。漆室抱深怀，能不心怲怲。尚慎一怒加，抚兹万邦正。
望华楼山
作者：范景文
朝代：明

山容一画图，所忌设色重。中有一笔佳，笔笔都生动。华楼独秀出，群峰如相控。岚光浓淡间，幻态恣播弄。始知化工巧，不与丹青共。
朝天宫即冶城山
作者：范景文
朝代：明

冶尽人间世，矗然存此宫。廊回斜落月，钟老咽秋风。灵气星坛护，香烟御座通。如闻山作语，万寿祝无穷。
未央贻余画竹题云倪元镇自谓其画竹如麻如芦犹去竹不远兹画叶乃如树叶殊无一毫似也作此赏之
作者：范景文
朝代：明

不欲全求似，萧森态转真。缘风微作势，邀月澹传神。叶密留云宿，丛幽借石邻。还于匀墨处，高寄想其人。
李戚畹园
作者：范景文
朝代：明

侯家铺设盛，别墅也雕甍。况是水边竹，兼存林下风。苔花生石绣，柳浪衬鱼红。山泽非无胜，终当让此工。若与人相比，浓妆一美姝。色声香并艳，红紫绿平敷。树乱留烟雨，峰奇写画图。游人堤上望，错认是西湖。
李戚畹园·其一
作者：范景文
朝代：明

侯家铺设盛，别墅也雕甍。况是水边竹，兼存林下风。苔花生石绣，柳浪衬鱼红。山泽非无胜，终当让此工。
李戚畹园·其二
作者：范景文
朝代：明

若与人相比，浓妆一美姝。色声香并艳，红紫绿平敷。树乱留烟雨，峰奇写画图。游人堤上望，错认是西湖。
梅雨
作者：范景文
朝代：明

听雨原清课，虽多不厌赊。就檐深贮水，近火谩供茶。醉日堪移竹，閒时省浣花。游情还未碍，蜡屐过山家。
梦
作者：范景文
朝代：明

秋夜劳人处，愁多梦亦多。柔魂疲远道，呓语唤轻娥。雨滴当敲碎，蛩惊半入讹。醒翻无处著，此际奈情何。
残荷
作者：范景文
朝代：明

雨馀风际费禁持，除却亭亭别有姿。偶忆佳人初睡起，销魂正在欲嫣时。
江上晚行
作者：范景文
朝代：明

江行何必月，水气自难暝。浪涌潮头白，云拖雨脚青。帆樯过鸟影，渔火动龙灵。坐起清神魄，涛声作瀑听。
沮风夜泊
作者：范景文
朝代：明

桡停月落暗江滩，何处吹帆夜未眠。自是随风侬不惯，乘流莫怨下来船。
泊舟书所见
作者：范景文
朝代：明

蒹葭已自见秋容，何事舟横浅水中。滞橹停摇频问雨，破帆斜挂懒呼风。波间试水喧艄子，篷下铺蓑睡柁公。爨罢吴娘无个事，滩头閒采蓼花红。
海庙灾
作者：范景文
朝代：明

海翻夜闻鲛人哭，水晶宫阙烟如瀑。万丈冰绡逐劫灰，珊瑚落烬溅红玉。不夜城赭烂霞标，冯夷少势回禄骄。长鲸鼓浪战不胜，弱水愁渡仙人桥。波臣晓向承明谒，邈邈天阍隔日月。君不见旱风吹破草头青，千里地赤白惟骨。
涂德公疏救黄幼元廷杖寻奉诏释于其归也作此以赠
作者：范景文
朝代：明

未回天怒雪霜纷，洒血陈词叫帝阍。任戆久能容汲黯，免冠故敢救朱云。风传太学幡犹立，名动宸旒草莫焚。盛代即今宽党禁，好将厨俊报明君。曾闻逢比犯婴鳞，今日天留不死身。哕凤欣看来草野，寒蝉足可愧簪绅。千秋义激关师友，五夜铭心泣鬼神。持此孤忠知不变，登朝只愿作良臣。
涂德公疏救黄幼元廷杖寻奉诏释于其归也作此以赠·其一
作者：范景文
朝代：明
体裁：七言律诗

未回天怒雪霜纷，洒血陈词叫帝阍。任戆久能容汲黯，免冠故敢救朱云。风传太学幡犹立，名动宸旒草莫焚。盛代即今宽党禁，好将厨俊报明君。
涂德公疏救黄幼元廷杖寻奉诏释于其归也作此以赠·其二
作者：范景文
朝代：明

曾闻逢比犯婴鳞，今日天留不死身。哕凤欣看来草野，寒蝉足可愧簪绅。千秋义激关师友，五夜铭心泣鬼神。持此孤忠知不变，登朝只愿作良臣。
清凉寺
作者：范景文
朝代：明

老僧日起迎游客，引路烹茶总热忙。似觉山犹疲应接，如何寺却号清凉。堤笼杨柳烟含雾，井落胭脂夜有香。寂寞繁华难作解，好将此义学参方。
渡江
作者：范景文
朝代：明

瓜洲对峙玉嵯峨，指是金山十里过。著眼云容当夏异，撩人风物过江多。游情剩得收烟雨，诗料分将与月萝。稳记船经阊市下，方言细听谱吴歌。
游清凉山
作者：范景文
朝代：明

金陵斗繁华，此地独幽胜。况际风日佳，一觞发啸咏。带酒拜佛堂，操麈击清磬。送响入山谷，山谷为之应。看额题清凉，正医烦热病。数转尽松篁，登山不得径。老僧起前行，大似饶游兴。山色乃出奇，递与人意竞。陟巅憩孤亭，俯瞰江如镜。湖芳字莫愁，井落胭脂靓。指点向予言，靡靡俱可听。典故属风流，无乃乱禅定。僧善自解嘲，强曰无垢净。彼谓予也迂，予谓僧也佞。清事资快谈，大笑山欲暝。
游牛首山时方解官
作者：范景文
朝代：明

看山雨后清于洗，天阙遥临翠可分。恰对峰岚如欲语，此来猿鹤免移文。塔移影转因回照，磴引身轻恍入云。坐定聊参火风义，空香何处觅声闻。
游玉泉寺观鱼
作者：范景文
朝代：明

湖阴曲曲路还通，绀殿门环四面峰。寺寂空山灵在磬，鸟鸣远树响传风。妙明佛性潭相印，禅定僧容鹤与同。凭阁下看吹锦浪，游鱼影带夕霞红。
游纱帽岩
作者：范景文
朝代：明

书报山灵竖一衔，来游何必卸朝衫。如今山也贪簪冕，新样乌纱罩作岩。
游金山寺
作者：范景文
朝代：明

万顷波中独占天，客帆日夕望苍烟。过江车马劳尘劫，绕寺鱼龙稳昼眠。僧喜抄诗添墨拓，佛来香国记桑田。一拳已自涵空相，何必安心问了然。
湖上夜作
作者：范景文
朝代：明

游情入静始相关，歌管虽清亦暂删。乘月遍寻湖上寺，披烟细认雨中山。荷风散水香初冷，岚气吹云晚渐閒。幽赏仍须人共领，听钟坐待老僧还。
湖上晚归
作者：范景文
朝代：明

登山泛水两相宜，船后轻舆更使随。一径晴岚深见寺，千寻悬瀑下通陂。鸟迷树影归林乱，云恋湖阴入岫迟。欲向空潭延月色，穿桥夜坐放生池。
漂母祠
作者：范景文
朝代：明

世间谁谓男子智，跨下侯王眼不识。尘埃物色有英雄，众人所难妇人易。一饭博换千金来，千金不受名乃至。衿鞶者流如是奇，言下寻绎有深致。进食吾以哀王孙，岂以壶餐因为利。功臣事业纯臣心，望报不可皆此类。圮上黄石教子房，子房用之赤松避。吾悔不用蒯生言，惜哉未达漂母意。
漫兴
作者：范景文
朝代：明

槿篱径曲几回穿，屋厂轩窗别一天。供石全临倪画法，浣花亦取惠山泉。香熏红袖安禅榻，月引缁僧上酒船。清事将无成溺惑，因空俗韵便名仙。
灵谷寺
作者：范景文
朝代：明

小队冲寒路不喧，长松影落给孤园。迎风十里旃檀气，负郭千家古雪村。灵月自生空谷底，暗泉环漱半山根。到来未敢穷游目，时亟方严锁钥门。
灵隐寺
作者：范景文
朝代：明

寺涵灵气隐山椒，不待登楼月可招。觅径穿云行屡歇，谈经拂石坐相邀。洞深雨积当晴湿，泉窦风吹入夜嚣。门对飞来峰绝胜，何须极目瞰江潮。
烟霞载为钱与立题
作者：范景文
朝代：明

灏气荡空明，一棹如浮梗。奇当无穷咨，溯洄人外境。梦出水云间，风雨皆霁影。扣船者谁子，卧游悟閒静。不载石与书，恐为空明屏。日月吹逝波，纵心以相领。恰得片片霞，澄怀对三景。
燕子矶期于还时登揽归棹北发梦中度过醒已不及泊矣怅然有作
作者：范景文
朝代：明

燕子矶头路，定寻江上行。睡贪乘浪稳，坐负看山盟。洞杳云移宿，林虚欲问程。长流不尽意，翻觉有馀情。
牡丹落几尽矣惟馀一枝垂垂不坠因而赋此
作者：范景文
朝代：明

已见残红片片飞，一枝留得送春归。妆经雨洗胭脂薄，香惹风来蛱蝶稀。半醉微痕迷晓晕，剩餐馀馥胜痴肥。画工何似春工巧，浓碧丛中浅著绯。
独寐
作者：范景文
朝代：明

布枕馀清意，形神得自亲。薇风时动幕，小月夜窥人。境欲参喧寂，梦先断想因。疏梅交暗影，与作睡乡邻。
独立大夫松
作者：范景文
朝代：明

秦皇如有灵，应对孤松泣。当日大夫多，惟君称独立。
王季木招饮济上高林堂
作者：范景文
朝代：明

风物何时最爽森，除将秋霁是春阴。客因同调成孤赏，地以高林畅远心。梅影偏宜灯下取，竹香细向酒中寻。眼前未尽氛埃气，欲掬寒泉洗碧岑。
王玉峰素善房中术一时搢绅多从之游称曰神仙翁后竟以是败道而死因戏成此诗
作者：范景文
朝代：明

错疑秘诀不曾传，犹记逢人说汞铅。多少朝绅真弟子，青娥队里哭神仙。
瓦官寺
作者：范景文
朝代：明

临仿从来有，瓦官寺也同。僧知争旧迹，佛怪有离宫。就宿云移北，随缘月照东。诸贤如尚在，诣讲定何从。
瓶花影与仲诏同赋
作者：范景文
朝代：明

应是花魂乱，支离壁与瓶。水烟分体魄，灯月幻精灵。寂照能为色，有无好问形。耳根忘却否，落瓣亦堪听。与画难同看，曾无粉墨遮。描时聊取似，插处却宜斜。灯背深笼幕，蜂回懒报衙。天机传灭没，绝胜镜中花。试参象外花，何若人中景。照壁宁非真，折枝仍作影。谁云嗅有香，意在浓时冷。但当影子观，个中犹未领。
瓶花影与仲诏同赋·其一
作者：范景文
朝代：明

应是花魂乱，支离壁与瓶。水烟分体魄，灯月幻精灵。寂照能为色，有无好问形。耳根忘却否，落瓣亦堪听。
瓶花影与仲诏同赋·其三
作者：范景文
朝代：明

试参象外花，何若人中景。照壁宁非真，折枝仍作影。谁云嗅有香，意在浓时冷。但当影子观，个中犹未领。
瓶花影与仲诏同赋·其二
作者：范景文
朝代：明

与画难同看，曾无粉墨遮。描时聊取似，插处却宜斜。灯背深笼幕，蜂回懒报衙。天机传灭没，绝胜镜中花。
生平
作者：范景文
朝代：明

生平细捡尽多奇，心口商来亦自疑。酒社常开难共醉，愚公自号恼人痴。身虽无病每思药，性好探奇懒作诗。日日栽花还乞竹，任他雨打与风吹。
甲申殉难绝笔
作者：范景文
朝代：明

孤臣空洒泪，天步遂如斯。妖蚀三光暗，心盟九庙知。翠华迷草路，淮水涨烟澌。故国千年恨，忠魂绕玉墀。
留未央仲昌小饮看铜雀瓦研
作者：范景文
朝代：明

每当苛礼似相雠，小聚宁嫌草草留。病遣有方先破闷，趣多无处不关愁。酒花浮玉肠生雪，茶韵吹兰气带秋。一片英雄身后瓦，摩挲泪共墨光流。
留未央未央家有湘君阁时寓大乘寺阅月
作者：范景文
朝代：明

暂除名理觅新闻，细剖生香坐对焚。语授仙人还破戒，嗜偏古物更深文。禅栖倦卧何妨懒，茗饮清酣亦类醺。待雪中间情可耐，无劳遣梦到湘君。
病
作者：范景文
朝代：明

朝来疲案牍，卧阁暂怡颜。原以忙成病，还因病得閒。方书随意检，好句放情删。强起看花径，行行仗小鬟。
病来八越月矣起而口占
作者：范景文
朝代：明

似经月度几回圆，病鹤相看共黯然。少间借题仍谢客，剧时绝念拟逃禅。累心未尽留诗债，检箧还羞问酒钱。小醉犹思骄健骨，时扶瘦影立花前。
病起
作者：范景文
朝代：明

不为经秋瘦倍前，愁心难理绪纷然。虽行泽畔还忧国，每步星前仰问天。戒作诗文曾誓墓，閒寻灵梦当游仙。病馀？定生涯计，一笠寒云卫水边。
病起
作者：范景文
朝代：明
体裁：七言律诗

不为经秋瘦倍前，愁心难理绪纷然。虽行泽畔还忧国，每步星前仰问天。戒作诗文曾誓墓，閒寻灵梦当游仙。病馀�定生涯计，一笠寒云卫水边。
病起听歌坐中约以茶赏适仁常寄诗相讯即用其韵成咏
作者：范景文
朝代：明

耽病因诗总是魔，破除独借几回歌。醉听易惹閒思绪，茶韵销来试若何。每至关情唤奈何，茶颠较酒不争多。曼声怕到销魂处，雅诨从将换艳歌。
病起听歌坐中约以茶赏适仁常寄诗相讯即用其韵成咏·其一
作者：范景文
朝代：明
体裁：七言绝句

耽病因诗总是魔，破除独借几回歌。醉听易惹閒思绪，茶韵销来试若何。
病起听歌坐中约以茶赏适仁常寄诗相讯即用其韵成咏病起听歌坐中约以茶赏适仁常寄诗相讯即用其韵成咏·其二
作者：范景文
朝代：明
体裁：七言绝句

每至关情唤奈何，茶颠较酒不争多。曼声怕到销魂处，雅诨从将换艳歌。
病起对酒示未央仲昌
作者：范景文
朝代：明

准拟欢场病稍宽，当筵绪乱转多端。国忧无力仍谋野，生计全穷早厌官。烈士神锋何太隽，清人肠胃几曾寒。谁能遣此销惟酒，可奈茫茫取醉难。
登焦山
作者：范景文
朝代：明

一棹凌波陟翠巅，潮生几席恍疑仙。山青忽断云沉寺，月白遥连水际烟。瘗鹤空闻铭石壁，盟鸥应许话江天。洞称避诏今犹指，道是逃名却更传。
登燕子矶
作者：范景文
朝代：明

天地从来峙此矶，惊涛欲撼石崔巍。长江自昔称天堑，一水于今壮帝畿。云锁蛟螭澜自倒，山蟠龙虎脉相依。上流形势操全胜，隔岸休传羽檄飞。
登雨花台作时偶闻警
作者：范景文
朝代：明

香台环旧刹，踏翠上逶迤。烟草六朝意，春风三月时。城规开甸服，江线划天维。极目烟尘起，临高漫赋诗。
白门重晤刘相国舟中共话
作者：范景文
朝代：明

霜深黄叶满秋山，相对江头各解颜。四海无家经乱后，一身尽瘁忆行间。法明始欲求疏网，主晤何难立赐环。去国孤忠悬九庙，金縢启处绛车还。
看月
作者：范景文
朝代：明

雨馀宜对月，虽夏亦云秋。物象生新爽，襟情与淡幽。庭空容水映，夜永许人留。祇觉情无尽，凭虚又上楼。
看雪
作者：范景文
朝代：明

看雪生閒恨，如花但少香。窗明临薄月，云湿动虚光。情与听泉近，景因带竹凉。空庭迷素影，一鹤自轩翔。
瞿少潜见过留之味元堂有作
作者：范景文
朝代：明

烟霞片片染衣裳，拂麈手提坐隐囊。似记前身工作画，悬知去后坐留香。杯生浅笑花浮面，曲度深宵月过廊。我亦一丘耽夙癖，入林雅事细商量。
石头城
作者：范景文
朝代：明

荒荒凭故垒，传是石头城。照返三山影，江流六代声。露华临夜白，天气入秋清。俯仰悲人代，还看月影晴。
碧云寺
作者：范景文
朝代：明

山削秀芙蓉，积翠明天际。披烟陟极巅，以云为邮递。碧屯灵境开，人意生静慧。岚气杂栴檀，风定袅袅细。香积玉一泓，涧疏鸣泉逝。照出净明心，秋澄而月霁。霞光簇莲台，宝妆青螺髻。金碧错琉璃，石绣花文砌。葱茜天生成，人工加点缀。法王依帝城，自应如此丽。稽首叹庄严，人间真福地。
礼佛
作者：范景文
朝代：明

坐对寒冰冷热肠，试将消息问空王。翻经手浣蔷薇露，礼佛心澄菡萏香。累少全家修净土，悟来立地得慈航。安禅容易难持戒，时向花前觅酒方。
祝何芝岳相国时为嘉平月万寿前十日
作者：范景文
朝代：明

补衮功成日月间，赐裘红腻映童颜。庭栽玉树娱清昼，药采芝田养大还。九鼎犹存黄发老，一壶肯许赤松閒。冈陵恰祝嵩呼候，南国仍看北阙环。
祝太蒙尚玺宗兄时为闰四月
作者：范景文
朝代：明

春流馀闰雨花明，介寿长延夏气清。水木自吴天衍派，玺书专尚月为卿。同人应语偕忧乐，独往宁堪滞钓耕。聊选江山娱此日，白门杨柳正藏莺。
秋夕偕仁常汎舟慧上人适至同饮候月
作者：范景文
朝代：明

秋游宜净侣，忽漫却逢僧。韵朗人堪画，言清齿漱冰。月光从水起，酒力仗茶胜。懒醉通禅意，学参转葛藤。
秋夕同王公兆邓未孩何赞否曹愚公小集
作者：范景文
朝代：明

新秋亦已清，况是经雨后。良朋亦已欢，兼之叙故旧。集坐碍广堂，深语达昏昼。率意口不择，更端每错谬。岂不或脱疏，亦自见骨肉。酒至各盈樽，责令引杯覆。佐以骰与枰，碎声和檐溜。角技两分曹，喧呶如相斗。令长酒政苛，屈卮法无宥。醉极喉吻焦，江水寒可嗽。
秋夜偶成
作者：范景文
朝代：明

小立虚亭内，远香静可闻。伴惟邀冷月，影欲殢凉云。伤晚怜秋老，贪清坐夜分。深情何所寄，酌酒取微醺。
秋夜有梦
作者：范景文
朝代：明

秋宵长自可，只是梦无端。境幻非因想，时多不肯阑。关情温旧事，得意遇新欢。佳处偏逢醒，其如漏未残。
秋夜邓未孩冯上仙曹愚公招饮淮河楼上看演黄粱传奇
作者：范景文
朝代：明

秦淮河上低杨柳，歌舞楼中小月明。异地谁教宾作主，同襟方见弟和兄。已从戏局还看梦，纵使诙谈总自清。一曲游仙催漏短，贪欢怕是听鸡声。
秋望
作者：范景文
朝代：明

霜压秋光碎，林容似不胜。近山空翠湿，低野远烟凭。声咽风中雁，影寒水际僧。揽云楼上望，日在最高层。
秋杪二日招诸友集静远堂分得门字时扈芷天游二上人新至
作者：范景文
朝代：明

共挹高秋色，茗杯远意存。囊云来古涧，绘雪艳耑门。花影当风乱，歌丝入夜繁。禅参清醉里，听曲莫销魂。
秋杪登安隐寺后山小饮适余筑精舍额曰萍庵因以萍字限韵
作者：范景文
朝代：明

节过重阳秋易老，霜花著树映山青。妙高台望人皆蚁，云物波流室似萍。选梦聊分僧榻卧，徵诗借作梵音听。情多易感谁能醉，莫怪三闾叹独醒。
秋柳
作者：范景文
朝代：明

叶落何如弱絮颠，总来易惹是风前。衰容故弄新黄色，误作春条一样怜。
秋雨送琴客
作者：范景文
朝代：明

推琴还徙倚，似欲问归舟。装就藏云满，行先借雨留。分题当赠柳，惜别正悲秋。一片潇湘意，途间按谱收。
种竹
作者：范景文
朝代：明

自公有小暇，辟地时栽竹。岂无草与花，偏爱此君独。疏疏挺数竿，高可齐于屋。遥拟碧成阴，定招云来宿。风定妙香生，时闻静中馥。幽韵杂松涛，支枕如听瀑。片石斜置傍，妆点画半幅。萧森官舍里，何异筼筜谷。
秦淮
作者：范景文
朝代：明

三月秦淮上，新莺代管弦。柳春全拂水，花夜欲藏烟。阴霁虹双挂，淋漓酒一天。风流馀此地，莫认永和前。
程肖莪惠菊
作者：范景文
朝代：明

东篱分得几丛花，映缀秋容烂若霞。浅月枝移间取影，斜阳坐对静尝茶。省将挂画香仍胜，饥欲餐英韵似赊。应景无人能送酒，清寒犹自过陶家。
立秋前四日同诸子秦淮夜泛计二十年再续此游感慨系之分得霜字
作者：范景文
朝代：明

桃叶芳游梦未忘，廿年回首叹流光。秋将启候月先好，花与为邻蘋自香。溪涨声如听雪瀑，诗成字欲挟风霜。鸥盟长订秦淮水，一棹渔蓑岸柳傍。
立秋日钱与立诸君送之广陵影园月下听歌次郑超宗韵
作者：范景文
朝代：明

恰当胜地又佳时，暑去人来月与期。空水亭为开面目，新秋柳亦竞腰肢。园摹画格形生影，妙解歌情肉并丝。嘱语萧萧翻别调，登临无事更伤离。
答吕介孺年丈
作者：范景文
朝代：明

劳劳吏事日无馀，休说栽花与种鱼。惟向忙中寻小趣，朗吟敲韵草爰书。不是交情渐渐疏，囊无长物竟何如。犹存旧刻两三种，函作相知报荐书。
答吕介孺年丈·其一
作者：范景文
朝代：明

劳劳吏事日无馀，休说栽花与种鱼。惟向忙中寻小趣，朗吟敲韵草爰书。
答吕介孺年丈·其二
作者：范景文
朝代：明

不是交情渐渐疏，囊无长物竟何如。犹存旧刻两三种，函作相知报荐书。
米仲诏斋中观剧与辰叟赋
作者：范景文
朝代：明

小名应是唤盈盈，声态偏能想性情。低度静闻梁上响，步虚小试掌中轻。翻嫌杂和吹弹寂，别见馀姿顾盼生。不是今宵消不得，花醒人醉月清清。
红叶
作者：范景文
朝代：明

霜林谁点染，老翠见深红。色重娇新艳，条苏怯晚风。春滋休欲妒，秋杀莫言功。亦有寒松柏，长青向此中。
红树
作者：范景文
朝代：明

作意看红叶，游时定趁秋。经霜初就染，映水益能幽。艳护藏风树，光寒载月舟。隔篱黄白队，烂漫莫相雠。
署中有柳状颇类松予深有意焉因为赋之
作者：范景文
朝代：明

物应有别植，那可望而知。元带霜冰气，宁矜烟雨姿。离奇翻自贵，攀折转堪疑。多韵兼存骨，相收或在兹。亦自随风舞，却闻谡谡声。倩人传异貌，容我寄微情。春老花飞少，堂深柏并清。萧然常格外，另结岁寒盟。
署中有柳状颇类松予深有意焉因为赋之·其一
作者：范景文
朝代：明

物应有别植，那可望而知。元带霜冰气，宁矜烟雨姿。离奇翻自贵，攀折转堪疑。多韵兼存骨，相收或在兹。
署中有柳状颇类松予深有意焉因为赋之·其二
作者：范景文
朝代：明

亦自随风舞，却闻谡谡声。倩人传异貌，容我寄微情。春老花飞少，堂深柏并清。萧然常格外，另结岁寒盟。
聊城吊古和毛伯二首
作者：范景文
朝代：明

英雄露本色，时时其锋偏。排难别有为，遑计齐与燕。一将易一城，所全岂小然。齐止还其故，燕亦何曾捐。虽然数行字，气应壮千年。不有成功者，血燐断郊烟。相絜试较量，两者孰为贤。奇人好轻诋，侮吾鲁仲连。城破不得生，何如未破死。嬴得身不辱，且了人臣事。先生代前筹，自筹岂过尔。亦复成人名，成功似不止。一举两得之，斯名天下士。正中忽出奇，腐儒那得此。
聊城吊古和毛伯二首·其一
作者：范景文
朝代：明

英雄露本色，时时其锋偏。排难别有为，遑计齐与燕。一将易一城，所全岂小然。齐止还其故，燕亦何曾捐。虽然数行字，气应壮千年。不有成功者，血燐断郊烟。相絜试较量，两者孰为贤。奇人好轻诋，侮吾鲁仲连。
聊城吊古和毛伯二首·其二
作者：范景文
朝代：明

城破不得生，何如未破死。嬴得身不辱，且了人臣事。先生代前筹，自筹岂过尔。亦复成人名，成功似不止。一举两得之，斯名天下士。正中忽出奇，腐儒那得此。
腊日郭伏生来自敬仲所留饮味元堂同王贞伯
作者：范景文
朝代：明

思对梅花发，重来得友声。人如彝鼎贵，语带水山清。酒较泉逾澹，灯因雪倍明。听歌悬别赏，微处想诗情。
腊月十五日夜作是年闰八月及此后二日而立春
作者：范景文
朝代：明

不是天多事，今宵已上元。年长因有闰，月好更无喧。灯负春前约，蓂馀腊后存。晚梅与早柳，閒试一争论。
腊月廿后初雪前三日立春
作者：范景文
朝代：明

忧暵兼祈雨，年来当课程。望穷看雪落，分外见春生。逼岁如相约，乘阳似有情。归功难草草，好勒一亭名。
舟中
作者：范景文
朝代：明

乘风枕上听潺湲，行尽荷塘载月还。胜事湖中平占断，推窗便可看晴山。
舟中作
作者：范景文
朝代：明

春迷花雾与波光，杨柳拂堤月引航。流水声中公事了，一瓯新茗一炉香。
舟行
作者：范景文
朝代：明

两年马上睡，今始快舟居。水溅时来枕，尘吹不上裾。拂云朝洗砚，钓月夜惊鱼。捉笔知飞舞，南游纪胜初。
舟行
作者：范景文
朝代：明

簿领埋头苦，舟行快不艰。倚窗听细浪，捲幔看晴山。稻黍逢人问，烟云信手删。醉馀时一卧，梦境共鸥閒。
舟行见荷花折插瓶中
作者：范景文
朝代：明

不用陂池不用钱，乘舟采向冶湖边。但须插架妆生态，自去疏枝自拣泉。清通高远挺孤妍，况有山矾作侍鬟。石几纸窗无别供，花成香雾水成烟。闻香餐秀总堪怜，君子呼名品是仙。茗赏得神原胜酒，水云傍置一茶颠。
舟行见荷花折插瓶中·其一
作者：范景文
朝代：明

不用陂池不用钱，乘舟采向冶湖边。但须插架妆生态，自去疏枝自拣泉。
舟行见荷花折插瓶中·其三
作者：范景文
朝代：明

闻香餐秀总堪怜，君子呼名品是仙。茗赏得神原胜酒，水云傍置一茶颠。
舟行见荷花折插瓶中·其二
作者：范景文
朝代：明

清通高远挺孤妍，况有山矾作侍鬟。石几纸窗无别供，花成香雾水成烟。
花朝雨
作者：范景文
朝代：明

拈得花朝字，无花亦自怜。移情听夜雨，借景看云烟。霁赏期明日，芳游忆去年。一杯春水绿，携上泛湖船。
莫愁湖
作者：范景文
朝代：明

莫愁湖上酒楼前，露荻烟葭间渚莲。一代风流披锦夜，四时芳气蔚蓝天。半欹山碧带秋波，柳岸楼台掩映多。水鸟相呼飞不远，惯听人唱石城歌。
莫愁湖·其一
作者：范景文
朝代：明

莫愁湖上酒楼前，露荻烟葭间渚莲。一代风流披锦夜，四时芳气蔚蓝天。
莫愁湖·其二
作者：范景文
朝代：明

半欹山碧带秋波，柳岸楼台掩映多。水鸟相呼飞不远，惯听人唱石城歌。
莲藕付庖人煮熟以进因戏成之
作者：范景文
朝代：明

曾笑圆方竹，而今煮藕丝。不教冰漱齿，空想雪流澌。莼菜能加豉，晶盘也下匙。知君蒸法好，何以处哀梨。
落梅将残有作
作者：范景文
朝代：明

花事亦何与人事，不禁开落自关情。雪中欲尽寒梅影，留取残枝待月明。
蕉雨轩尝水
作者：范景文
朝代：明

片片岘山云，朝来看起止。此外一事无，睡足惟品水。中泠以意寻，想像江心底。慧称第二泉，远汲尘易滓。何如碧苕溪，潺潺来城里。入目快平远，挹之清且美。便泼洞山芽，雪花泛冰蕊。泉味与茶香，相和有妙理。细嚼润枯喉，泉脉湿灵肺。白石点作汤，并以砺吾齿。
虞山瞿少潜见过留之味玄堂有作
作者：范景文
朝代：明

烟霞片片染衣裳，手拂凝尘坐竹床。晤对少时如入画，淹留竟日自生香。杯呈浅笑花浮面，曲度深宵月过廊。寥落一丘堪点染，入林幽事待商量。
行荒
作者：范景文
朝代：明

行荒尽日见孤村，室内无人昼掩门。无数寒鸦啼断树，凄风苦雨又黄昏。
读书
作者：范景文
朝代：明

知犯书淫病，谁违意所耽。消閒商古事，采异佐清谭。意得惊兼喜，思深苦并甘。世间惟此物，多取不为贪。
谒岳有祷
作者：范景文
朝代：明

礼罢名香手自焚，中怀一点彻苍雯。帝阍欲叩凭灵岳，玉女为烦启秘文。鉴在人天应不远，龄惟父子可相分。回身越观峰头望，烟里先看岘岭云。
贺京兆王元珠擢廷尉
作者：范景文
朝代：明

南国棠阴借保釐，功成雷雨慰茕黎。忧时未肯忘桑梓，治内尤须问栋榱。泣罪汤仁宽一面，祥刑吕傅重三推。临岐别有萦愁绪，欲诵崧山补衮诗。
贺李含真晋司农
作者：范景文
朝代：明

凤诏新传自九天，秋深花共绮云妍。茧丝忧切监门绘，箸借风清紫塞烟。万井恩波霖雨润，四朝元老地卿贤。冰厨酿得芙蓉露，重挽行驺醉别筵。
贺李少文
作者：范景文
朝代：明

凤毛代起重明光，御笔新分豸史霜。暂尔鸣珂娴礼乐，还看策驭问津梁。褰帷日映寒花丽，感事愁同雁字长。尺五恩章晖帝里，应知谏草映缥囊。
贺茅止生举第三子
作者：范景文
朝代：明

荀家才妙诞慈明，蹀躞云驹类所生。旧业留存铜雀研，赐袍剪作铁花绷。已知瑞国徵三索，但祝成人享太平。河朔恰逢消夏会，欢倾百斗故人情。
赋得春寒花较迟即用为韵
作者：范景文
朝代：明

不是闻莺啭，那知入晚春。时因耽月闰，花作待年身。扫雪云流树，踏青草作茵。游人拘故事，犹向武陵津。花事原宜早，妒人奈薄寒。似忘三月信，急望一枝看。日下閒分种，风前巧护栏。主人须爱惜，将放胜将残。颇似关情事，春光恨未奢。宜留霜后菊，虚想雨前茶。伴竹依新月，妆林倩晚霞。群芳嗟异候，何不似梅花。意思虽幽冷，晴光到即知。前林申后约，明岁卜先期。冻蕊香弥远，晚芳褪自迟。有辞催艳发，胜作落花诗。
赋得春寒花较迟即用为韵·其一
作者：范景文
朝代：明

不是闻莺啭，那知入晚春。时因耽月闰，花作待年身。扫雪云流树，踏青草作茵。游人拘故事，犹向武陵津。
赋得春寒花较迟即用为韵·其三
作者：范景文
朝代：明

颇似关情事，春光恨未奢。宜留霜后菊，虚想雨前茶。伴竹依新月，妆林倩晚霞。群芳嗟异候，何不似梅花。
赋得春寒花较迟即用为韵·其二
作者：范景文
朝代：明

花事原宜早，妒人奈薄寒。似忘三月信，急望一枝看。日下閒分种，风前巧护栏。主人须爱惜，将放胜将残。
赋得春寒花较迟即用为韵·其五
作者：范景文
朝代：明

意思虽幽冷，晴光到即知。前林申后约，明岁卜先期。冻蕊香弥远，晚芳褪自迟。有辞催艳发，胜作落花诗。
赋得春寒花较迟即用为韵·其四
作者：范景文
朝代：明

神欲取其清，韵格欲取峭。譬如品美人，倾国不关貌。竞艳抹浓脂，何似天然妙。此亦需解人，细与閒商较。
赋得月下看影
作者：范景文
朝代：明

乍对分明是，体真笑语微。空青临小像，粉本扫痴肥。坐起凭谁使，周旋得我依。形神相觑定，月落莫忘归。
赋得花朝遇雨
作者：范景文
朝代：明

春阴偏是趁今朝，妒暖馀寒尚自饶。花意如人初中酒，柳容似冻未舒条。踏青游屐方微湿，听雨吟魂却暗销。烟里空濛飞翠冷，纵无红紫亦堪描。
赏新茶
作者：范景文
朝代：明

千钱市茗止争先，才过清明寄自燕。箬叶重封来马上，乳花细沸试铛前。严亲只饮湖州水，座客还吟顾渚篇。为语兹非官橐物，山泉亦附估人船。
赠三昧禅师
作者：范景文
朝代：明

道是宗风盛，戒居定慧先。看花飞作雨，聚石击无烟。堂上三车法，灯前一指禅。往来乘愿力，大地拥金莲。
赠佘石丈
作者：范景文
朝代：明

文坛奋迹愿多违，焚却儒冠换铁衣。虽是文人羞绛灌，其如武士昧攻围。帷中夜识风云变，阃外尘清羽檄飞。思廑拊髀图一报，旂常勒绩事犹微。
赠朝宗上人
作者：范景文
朝代：明

心栖空不住，意色更轩轩。白鹤云间出，青狮座底翻。谈令龙耳听，定起石头言。竖拂开诸义，天花夜雨繁。
赠王性甫
作者：范景文
朝代：明

不独高神检，风流亦自翩。閒情工绘雪，好事善尝泉。谈妙成谐史，诗清放浪仙。更奇心澹漠，纱帽罩枯禅。
赠登州司理白华池
作者：范景文
朝代：明

海气空明里，潮回放早衙。捲帘看岛市，呼吏扫庭花。草判閒丹管，题诗满绛纱。座间听晚浪，官署也仙家。
赠米仲诏
作者：范景文
朝代：明

石气将人养，烟霞举体生。何须除绂冕，自不碍孤清。胜迹矜游具，公閒付冶情。微嫌粘带处，画品并诗名。
赠铉冲晋少司寇
作者：范景文
朝代：明

帝德好生意已宣，皋陶新简众欣传。白门雨润膏滋黍，园土春生火长莲。真佛心慈能度世，仁人力大可回天。覆盆行望朝暾色，矫首卿云在日边。
赠黄止子宫詹幼元犹子宫詹被逮时止子随之至都周旋其难诏释同归作此送之
作者：范景文
朝代：明

淑景曜灵晨，习习煽谷风。阳和回大地，柘荄发昭融。君子秉危节，蹇蹇矢匪躬。快睹风雷感，不待启金縢。忆初当未霁，轰击震高空。见闻皆避匿，局蹐惧莫容。阿咸文弱士，气乃烛长虹。鬻衣效橐饘，生死等毛鸿。一掬悱恻意，诚至自感通。整辔回巾车，何用叹不逢。皇路向清夷，穆穆达四聪。拔茅符泰象，压陛俊义同。屈伸有定理，从来若张弓。去去勿复疑，吾道无终穷。
辰叟卧病西山作此讯之
作者：范景文
朝代：明

病亦诗中料，于君未可除。游贪听瀑响，住爱伴云居。采药增新课，裁方检异书。剧时兼愈理，一味是清虚。饱饫西山翠，应知病骨苏。登高誇小健，照水试新癯。习静观禅定，消閒写画图。澄湖莲正好，亦肯一来无。
辰叟卧病西山作此讯之·其一
作者：范景文
朝代：明

病亦诗中料，于君未可除。游贪听瀑响，住爱伴云居。采药增新课，裁方检异书。剧时兼愈理，一味是清虚。
辰叟卧病西山作此讯之·其二
作者：范景文
朝代：明

饱饫西山翠，应知病骨苏。登高誇小健，照水试新癯。习静观禅定，消閒写画图。澄湖莲正好，亦肯一来无。
辰叟圣符招同介孺看演牡丹亭传奇得三字
作者：范景文
朝代：明

半吐梅花半尚含，主宾相对影成三。人从久别疑初识，酒渐停斟为极酣。醒眼难禁思好梦，歌喉直可当清谈。平时空说心冰冷，爱此将无小犯贪。艳事幽情与冶谈，如斯称绝喜兼三。心知境幻终成剧，怕是魂销预戒眈。听至关情还罢酒，时当隔岁亦传柑。梦残谁可资欢具，闹岁填街鼓正酣。
辰叟圣符招同介孺看演牡丹亭传奇得三字·其一
作者：范景文
朝代：明

半吐梅花半尚含，主宾相对影成三。人从久别疑初识，酒渐停斟为极酣。醒眼难禁思好梦，歌喉直可当清谈。平时空说心冰冷，爱此将无小犯贪。
辰叟圣符招同介孺看演牡丹亭传奇得三字·其二
作者：范景文
朝代：明

艳事幽情与冶谈，如斯称绝喜兼三。心知境幻终成剧，怕是魂销预戒眈。听至关情还罢酒，时当隔岁亦传柑。梦残谁可资欢具，闹岁填街鼓正酣。
过宫女墓
作者：范景文
朝代：明

石马夜嘶风悲怒，衰柳泣秋咽寒露。蛾眉不尽古今愁，急雨空山惨日暮。香魂欲语月冥中，彷佛昭阳怕人妒。灯昏帐冷掩芳霞，幽恨几时销莲步。红泪无用洒重泉，荒塞亦有青草墓。
过江抵维扬
作者：范景文
朝代：明

广陵涛起涨秋间，一棹乘潮夜抵关。行李累人因载水，邮符借得好看山。江乡欲别仍回首，吴唾重听少破颜。惟有兰苕溪上月，领将一路伴人还。
过泉林得灵字
作者：范景文
朝代：明

尘路何缘泼面醒，寻泉独上玉淙亭。澜翻云片吹寒绿，石浸苔花荡古青。景欲并幽延月看，时当绝胜趁秋听。枕流便就林间卧，耳畔潺潺梦亦灵。从来第一数中泠，洗笔题为品水亭。山有专名兼字慧，石因漱润可云醒。响传濑底同人语，涛沸铛中作雨听。好摘蒙嵓花叶煮，茶香泉味总通灵。风閒夜静几曾停，百道珍珠泻玉瓶。溅去潭光铺软碧，招来山色印空青。遥闻互答添松韵，细问深源注水经。妄意飞来峰点缀，一缄书报与山灵。
过泉林得灵字·其一
作者：范景文
朝代：明

尘路何缘泼面醒，寻泉独上玉淙亭。澜翻云片吹寒绿，石浸苔花荡古青。景欲并幽延月看，时当绝胜趁秋听。枕流便就林间卧，耳畔潺潺梦亦灵。
过泉林得灵字·其三
作者：范景文
朝代：明

风閒夜静几曾停，百道珍珠泻玉瓶。溅去潭光铺软碧，招来山色印空青。遥闻互答添松韵，细问深源注水经。妄意飞来峰点缀，一缄书报与山灵。
过泉林得灵字·其二
作者：范景文
朝代：明

从来第一数中泠，洗笔题为品水亭。山有专名兼字慧，石因漱润可云醒。响传濑底同人语，涛沸铛中作雨听。好摘蒙嵓花叶煮，茶香泉味总通灵。
过维扬
作者：范景文
朝代：明

游子关情处，江空白露秋。客程初问水，旅思怯登楼。非是瞻云切，岂应见月愁。乡关归梦里，一夜下扬州。
送卢德水漕使于京口
作者：范景文
朝代：明

奕奕丰棱朗遹云，澄清颂更满江濆。霜飞铜墨骢堪避，疏绘流亡草莫焚。齐鲁名咸宗泰岱，东南士尽仰河汾。明朝扬子仙帆渡，遥向三山挹紫芬。
送周挹斋相君再召
作者：范景文
朝代：明

绛车花拥草烟和，海宇风传尽舞歌。辅弼星明销孛茀，岱宗云出灌江河。功铭鼎釜书今续，玉称身腰发未皤。从此杞人无过计，补天晓看五云多。
送唐损占祠部出守归德
作者：范景文
朝代：明

夏寒江涨水平天，花映朱幡草色鲜。舟楫济时新五两，威仪行部旧三千。兵销渤海人驱犊，云吐中嵩地涌莲。露冕悬知泽自溥，随行霖雨遍周田。
送太蒙宗兄还海陵
作者：范景文
朝代：明

临岐执手意踌躇，秋老还归海上居。桃叶寒烟留拄杖，白狼翠色点衣裾。粲英正及寻三径，挥麈相将伴六如。我亦倦游思避地，卜邻踪迹溷樵渔。
送成宝慈侍御言事被逮
作者：范景文
朝代：明

景运丽中霄，阶扉翳重雾。大道忽沦夷，疏稗茂嘉圃。抱叶秋风寒，独鹤扬清嗉。昌言排九阍，口诛振末步。未忧天听高，恐为先圣惧。伦彝既大明，生死何足顾。阳德正方亨，丰蔀莫能锢。风雷感帝心，昂首骧皇路。君子勖敬身，同心要主悟。莫言虎啮人，相戒公无渡。
送方尔止传经蔡兵宪幕中并司记室
作者：范景文
朝代：明

柳澹风柔草色欣，春江帆影映斜曛。从戎自昔推才子，办贼于今属使君。剑气宵寒星斗动，书声晓动鼓笳闻。圣朝顿网旁求切，奏捷先看露布文。
送李少文按闽
作者：范景文
朝代：明

霜花肃气秋，九月红如茜。送子驰青骢，丹山水飞练。频行重握手，忧时心悁悁。烽烟震我圉，茧丝悲赤县。谁为柱东南，济川藉手援。海邦幸无尘，时恐妖氛见。水镜澄官方，绣斧彰雷电。封事策金城，揽辔巡夏甸。庶以荅焦劳，入对含章殿。慎旃似尔祖，崇勋懋帝眷。
送杜开之都督镇浙
作者：范景文
朝代：明

汉庭秉钺重嫖姚，上将轻裘不拥貂。铃阁已清南国纪，雕弓欲射浙江潮。楼船雪霁飞双缆，健马烟寒驻六桥。遥忆旌麾移镇日，西泠月照铁花袍。
送杨伯祥就逮入都
作者：范景文
朝代：明

党人碑石闻已碎，何复驱车泣草莱。鹤禁还须资颇牧，銮坡岂忍弃邹枚。昭回日月悬清照，颠倒风霜老干才。此去应逢宣室召，蓁芜吾道待君来。
送汰如返吴门
作者：范景文
朝代：明

高坐谈经响法钟，又看拂麈问吴葑。懒残煨芋迎寒月，古德归藤伴老松。弟子教成香作雨，维摩健去舌无锋。枫林已订重相访，花路禅关莫便封。
送王子云归楚
作者：范景文
朝代：明

人道愁时我亦愁，秋风江上送行舟。孤高懒上春明赋，慷慨能抒国士筹。篷底正堪题雁字，酒家到处典鹴裘。欲过湘水怀明月，应忆秦淮古渡头。
送葛震甫归洞庭
作者：范景文
朝代：明

夏寒新涨碧澌流，雨洒别筵感易秋。敝箧千篇存故业，孤筇万里侈奇游。清风满袖无馀橐，烟水当门好系舟。同是羁人先送汝，愁深忍复说离愁。
送陆伯顺年兄
作者：范景文
朝代：明

王师张挞伐，四处大徵兵。枵腹焉能战，所忧在呼庚。中帑不可问，何贵举朝争。便宜取济事，古人亦有行。金花数十万，三军色肉生。矫诏非无罪，久矣权重轻。圣怒原不测，严谴翻为荣。岂其爱阿堵，想为尊朝廷。外人那得知，微意恐不明。未免损圣德，成我臣子名。此处应介介，君何以为情。
送雪藏上人将还匡庐
作者：范景文
朝代：明

未识匡山面，逢师似已经。云峦光在眼，笔墨性能灵。言下三乘法，图中五岳形。倦游何处去，风雨路冥冥。
途中见红叶用少章韵
作者：范景文
朝代：明

曲曲寒塘点绿蘋，霜林远映倍精神。炤来光影宜朝日，别已经年见故人。黄菊为怜依晚径，青松独许作芳邻。游人试拭看花眼，冷艳秋容自不贫。
邸报
作者：范景文
朝代：明

邸报愁抛又取看，时常痛哭总无端。朝班水火君何利，仕路风波隐亦难。病起心犹劳念纬，才庸道只合投竿。买山欲问桃源路，何处烟霾不渺漫。
野人居
作者：范景文
朝代：明

谁家居傍水，屋破也含清。兼是依山曲，果然似画成。人烟藏荻渚，鸡犬闹潮声。半掩门何意，主人爱月明。
金陵
作者：范景文
朝代：明

莫比风流六代时，周官礼乐汉威仪。前朝离黍今丰芑，不作金陵吊古诗。
閒居用退如韵
作者：范景文
朝代：明

为因谢客掩柴关，明月曾留共往还。袪病寻方餐白石，卧游就壁见青山。诗成快极思忘苦，梦里灵通睡不顽。日课香灯经半卷，殊无别事碍清閒。
闰中秋发自金陵
作者：范景文
朝代：明

雨花台畔草茸茸，到处清妍到处浓。诗料携将云满袖，谈资贮得锦为胸。人贪揽胜难言别，月好逢秋不厌重。明日偏宜江上去，推窗两岸看芙蓉。
闰元夕同茅止生诸友雨中听歌座间偶谈长生之旨客有以占候家为是月不宜闰者故并及之
作者：范景文
朝代：明

常期计已过花朝，因闰称元再此宵。灯焰明因离月晕，歌情妙不借笙箫。驻颜酒当三千核，取景人疑廿四桥。赢得百年刚一遇，忧天无事问层霄。
闰元宵作
作者：范景文
朝代：明

闰来犹自唤元宵，灯事重重意亦骄。影粲星华梅尽绽，烟清火树雪全消。传柑盏更温前月，踏柳游还忆昨朝。天似多情人并韵，春深恰好试轻绡。
闱中晓起次介孺韵
作者：范景文
朝代：明

平章文事罢，枯坐却如僧。占喜听喧鹊，耽眠扑倦蝇。诙资残酒助，倦向小栏凭。客况谁消得，香烟蔓石藤。
闻黄幼元系释志喜
作者：范景文
朝代：明

雪霁春风遍草莱，累臣系释日边来。尧仁又见三言宥，汤网今看一面开。庙社有灵深呵护，圣神独鉴自昭回。太平应卜天心转，海宇欢声动若雷。
阅江
作者：范景文
朝代：明

长江浪涌石头高，雄矣王师壮羽旄。阃外无人为埽幕，军中何计可投醪。乘风貔虎堪摧阵，落日蛟龙欲撼涛。击楫中流思百折，宵衣钟漏正焦劳。